**МИНИСТЕРСТВО НА ИКОНОМИКАТА**

**УСЛОВИЯ ЗА КАНДИДАТСТВАНЕ**

**с проектни предложения за предоставяне на безвъзмездна финансова помощ по**

**Оперативна програма „Иновации и конкурентоспособност“ 2014-2020**

**Процедура на подбор на проекти**

**BG16RFOP002-1.002 „Подкрепа за разработване на иновации от стартиращи предприятия“**

Съдържание

[1. Наименование на програмата: 3](#_Toc442298704)

[2. Наименование на приоритетната ос: 3](#_Toc442298705)

[3. Наименование на процедурата: 3](#_Toc442298706)

[4. Измерения по кодове: 3](#_Toc442298707)

[5. Териториален обхват: 3](#_Toc442298708)

[6. Цели на предоставяната безвъзмездна финансова помощ по процедурата и очаквани резултати: 4](#_Toc442298709)

[7. Индикатори: 5](#_Toc442298710)

[8. Общ размер на безвъзмездната финансова помощ по процедурата: 6](#_Toc442298711)

[9. Минимален и максимален размер на безвъзмездната финансова помощ за конкретен проект: 6](#_Toc442298712)

[10. Процент на съфинансиране 7](#_Toc442298713)

[11. Допустими кандидати: 8](#_Toc442298714)

[11.1 Критерии за допустимост на кандидатите 8](#_Toc442298715)

[11.2 Критерии за недопустимост на кандидатите 9](#_Toc442298716)

[12. Допустими партньори: 13](#_Toc442298717)

[13. Дейности, допустими за финансиране: 13](#_Toc442298718)

[13.1. Допустими дейности 13](#_Toc442298719)

[13.2. Недопустими дейности 18](#_Toc442298720)

[14. Категории разходи, допустими за финансиране: 19](#_Toc442298721)

[14.1. Условия за допустимост на разходите 20](#_Toc442298722)

[14.2. Допустими разходи 22](#_Toc442298723)

[14.3. Недопустими разходи 26](#_Toc442298724)

[15. Допустими целеви групи: 27](#_Toc442298725)

[16. Приложим режим на минимални/държавни помощи: 30](#_Toc442298726)

[17. Хоризонтални политики: 31](#_Toc442298727)

[18. Минимален и максимален срок за изпълнение на проекта: 32](#_Toc442298728)

[19. Ред за оценяване на концепциите за проектни предложения: 32](#_Toc442298729)

[20. Критерии и методика за оценка на концепциите за проектни предложения: 32](#_Toc442298730)

[21. Ред за оценяване на проектните предложения: 32](#_Toc442298731)

[21.1. Оценка на административното съответствие и допустимостта 33](#_Toc442298732)

[21.2. Техническа и финансова оценка 33](#_Toc442298733)

[22. Критерии и методика за оценка на проектните предложения: 35](#_Toc442298734)

[23. Начин на подаване на проектните предложения/концепциите за проектни предложения: 37](#_Toc442298735)

[24. Списък на документите, които се подават на етап кандидатстване: 39](#_Toc442298736)

[25. Краен срок за подаване на проектните предложения: 44](#_Toc442298737)

[26. Адрес за подаване на проектните предложения/концепциите за проектни предложения 45](#_Toc442298738)

[27. Допълнителна информация: 45](#_Toc442298739)

[27.1. Процедура за уведомяване на неуспелите и одобрените кандидати и сключване на договори за безвъзмездна финансова помощ 45](#_Toc442298740)

[28. Приложения към Условията за кандидатстване: 50](#_Toc442298741)

## 1. Наименование на програмата:

Оперативна програма „Иновации и конкурентоспособност“ 2014-2020

## 2. Наименование на приоритетната ос:

Приоритетна ос 1 „Технологично развитие и иновации“

Инвестиционен приоритет 1.1 „Технологично развитие и иновации”

## 3. Наименование на процедурата:

BG16RFOP002-1.002 „Подкрепа за разработване на иновации от стартиращи предприятия“

## 4. Измерения по кодове:

Измерение 1 – Област на интервенция:

056 Инвестиции в инфраструктура, капацитет и оборудване в МСП, пряко свързани с научноизследователски и иновационни дейности.

057 Инвестиции в инфраструктура, капацитет и оборудване в големи дружества, пряко свързани с научноизследователски и иновационни дейности

Измерение 2 – Форма на финансиране:

01 Безвъзмездни средства.

Измерение 3 – Вид територия:

07 Не се прилага.

Измерение 4 – Териториални механизми за изпълнение:

07 Не се прилага.

Измерение 5 – Тематична цел

01 Засилване на научноизследователската дейност, развойната дейност в областта на технологиите и иновациите

Измерение 6 Вторична тема по ЕСФ

08 Не се прилага

Измерение 7 Икономическа дейност

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати[[1]](#footnote-1):

**Цел на процедурата:**

Предоставяне на подкрепа за стартиращи предприятия[[2]](#footnote-2) в страната за повишаване на иновационната дейност в тематичните области на ИСИС, като изпълнението на проектите, подкрепени по процедурата, следва да води до разработване на продукт (стока или услуга) или процес в приоритетните направления на тематичните области на ИСИС.

**Обосновка:**

Според класацията на Иновационния съюз от 2015 г. България попада в групата на страните „плахи иноватори“, чието представяне е с повече от 50% под средното ниво за ЕС-28 и заема предпоследно място по иновационно представяне сред ЕС-28. Най-сериозна причина за изоставането на България по отношение иновациите е делът на общите инвестиции в НИРД и иновации в сравнение с водещите световни икономики и другите държави-членки на ЕС.

В частния сектор по-голямата част от предприятията, особено микро и малките предприятия, не разполагат със собствени технологии и възможности за разработване на иновации с решаващо значение за отделни отрасли или група отрасли от икономиката. Тези фирми работят под технологичната граница, а техният растеж се основава на източници на подобрения в производителността, които не са свързани с НИРД и разпространение на знанията, нито с генериране на знания.

В резултат от това българската икономика все още не е навлязла в етапа на преход от ефикасна икономика към високо ниво на развитие, което я поставя в позицията на „догонваща” държава. Чрез подкрепата по ОПИК 2014-2020 се търсят възможности за ускоряването на прехода към икономика, базирана на знанието и в този смисъл стратегията на ОПИК 2014-2020 г. е насочена към увеличаване на инвестициите (публични и частни) в НИРД и иновации и принос за постигането на националната цел за дял от 1,5% на разходите за НИРД от БВП.

Иновационната стратегия за интелигентна специализация, която има характера на предварително условие за стартиране на мерките по Приоритетна ос 1 „Технологично развитие и иновации“ (Тематична цел 1 от ОСР) адресира необходимостта от синхронизиране на усилията в сферата на развитието на икономиката, научните изследвания и иновациите, и засилване на връзката между науката и бизнеса. Стратегическата цел на ИСИС е „До 2020 г. България да премине от групата на „плахите иноватори” в групата на „умерените иноватори”. Изпълнението на тази цел се свързва с провеждането на ефективна политика за растеж на базата на конкурентните предимства на индустрията и научните изследвания. ИСИС определя тематични области, като посредством регулярна комуникация с всички партньори и заинтересовани страни ще се гарантира непрекъснат процес на предприемаческо откритие. В тази връзка, по Приоритетна ос 1 на ОПИК (вкл. настоящата процедура) ще се подкрепят изключително дейности попадащи в специфичните тематични области на ИСИС.

ИСИС определя следните **четири тематични области** по Цел 1:

• мехатроника и чисти технологии;

• ИКТ и информатика;

• индустрия за здравословен живот и биотехнологии;

• нови технологии в креативните и рекреативните индустрии.

Фокусът на настоящата процедура е в пълно съответствие със специфичната цел на Приоритетна ос 1 на ОПИК за повишаване на иновационната дейност на предприятията и ще допринесе за разработване на иновации с потенциал за внедряване в икономиката от стартиращи предприятия.

**Очакваните резултати** от подкрепата по процедурата се изразяват в нарастване на дела на стартиращите предприятия, разработващи иновации в тематичните области на ИСИС, в резултат на което ще се повиши иновационния им капацитет и конкурентоспособност.

## 7. Индикатори:

В съответствие със специфичната цел на Инвестиционен приоритет 1.1 „Технологично развитие и иновации“ проектните предложения по настоящата процедура следва задължително да имат принос към постигането на поне един от следните индикатори за резултат:

- Дял на иновативните предприятия;

- Разходи за иновации, които не са резултат от НИРД.

Информацията за постигане на индикаторите ще бъде предоставяна служебно от НСИ. При сключване на договор за предоставяне на безвъзмездна финансова помощ бенефициентът следва да попълни декларация по образец за съгласие за ползване на данни на предприятието за целите на отчитането по Оперативната програма (Приложение И към Условията за изпълнение).

Допълнително, УО на ОПИК ще следи за изпълнението и отчитането на следните индикатори за изпълнение:

- Брой на предприятията, получаващи подкрепа;

- Частни инвестиции, допълващи публичната подкрепа за иновации или за научноизследователски и развойни проекти.

В случай че е предвидено разработване на еко-иновации в рамките на проекта, кандидатите следва да предоставят информация и за следния индикатор:

- Финансирани проекти за еко-иновации.

В т. 8 от Формуляра за кандидатстване кандидатите следва да попълнят данни за базова и целева стойност по горепосочените индикатори за изпълнение в съответствие с Указанията на УО за попълване на електронен формуляр за кандидатстване (Приложение А). В случай че е приложимо, но кандидатите не са предоставили информация за индикатор „Финансирани проекти за екоиновации“, проектното предложение няма да получи точки по показател 4 „Подкрепа за еко-иновации“ от раздел III „Приоритизиране на проекти“.

**ВАЖНО:** Повече информация по отчитането на индикаторите за резултат и изпълнение по ОПИК е дадена в Методологическите насоки за отчитането на индикаторите за резултат и изпълнение по ОПИК, разработени от Управляващия орган и НСИ, публикувани на следния интернет адрес:

http://www.opcompetitiveness.bg/module3.php?menu\_id=360.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура за подбор на проекти BG16RFOP002-1.002 „Подкрепа за разработване на иновации от стартиращи предприятия” е както следва:

|  |  |  |
| --- | --- | --- |
| **Общ размер на безвъзмездната финансова помощ** | **Финансиране от Европейския фонд за регионално развитие** | **Национално**  **съфинансиране** |
| 19 558 300 лева  10 000 000 евро | 16 624 555 лева  8 500 000 евро | 2 933 745 лева  1 500 000 евро |

## 9. Минимален и максимален размер на безвъзмездната финансова помощ за конкретен проект:

Минималният и максималният размер на заявената безвъзмездна финансова помощ по процедура за подбор на проекти BG16RFOP002-1.002 „Подкрепа за разработване на иновации от стартиращи предприятия” са както следва:

|  |  |
| --- | --- |
| **Минимален размер на заявената безвъзмездна финансова помощ** | **Максимален размер на заявената безвъзмездна финансова помощ** |
| 50 000 лева | 391 166 лева |

Максималният размер на помощта по режим de minimis, за която се кандидатства заедно с другите получени минимални помощи, не може да надхвърля левовата равностойност на 200 000 евро и съответно левовата равностойност на 100 000 евро в случай на едно и също предприятие, което осъществява шосейни товарни превози за чужда сметка за период от три бюджетни години.

Размерът на получените минимални помощи се определя като сбор от помощта, за която се кандидатства и получената минимална помощ на територията на Република България от:

• предприятието кандидат;

• предприятията, с които предприятието кандидат образува „едно и също предприятие“ по смисъла на чл. 2, пар. 2 на Регламент (ЕС) № 1407/2013 и Приложение Т към настоящите Условия;

• всички предприятия, които са се влели, слели с или са придобити от някое от предприятията, образуващи „едно и също предприятие“ с предприятието кандидат съгласно чл. 3, пар. 8 на Регламент (ЕС) № 1407/2013;

• предприятията, образуващи „едно и също предприятие“ с предприятието кандидат, които са се възползвали от помощ de minimis, получена преди разделяне или отделяне, съгласно чл. 3, пар. 9 от Регламент (ЕС) № 1407/2013.

Спазването на посочените прагове освен чрез Декларацията за минимални помощи (Приложение Г) ще бъде проверявано и чрез проверка в Информационна система "Регистър на минималните помощи", в Публичния регистър на Европейската комисия, в Информационната система за управление и наблюдение на Структурните инструменти на ЕС в България 2007-2013 (ИСУН) и в Информационната система за управление и наблюдение на Структурните инструменти на ЕС в България (ИСУН 2020).

## 10. Процент на съфинансиране

Максималният интензитет на безвъзмездната финансова помощ по процедура за подбор на проекти BG16RFOP002-1.002 „Подкрепа за разработване на иновации от стартиращи предприятия” е както следва:

|  |
| --- |
| **Максимален интензитет на помощта** |
| 90 % |

Общият размер на помощта „de minimis” не може да надхвърля праговете, посочени в т. 9 от Условията за кандидатстване.

Остатъкът от общите допустими разходи по проекта трябва да бъде съфинансиран чрез собствени средства на кандидата или със средства от външни източници, които средства изключват всякаква публична подкрепа. Посоченото ще бъде проверявано въз основа на представената Декларация за минимални помощи по Приложение Г.

За да се изчисли интензитетът на помощта, всички данни се представят в брутно изражение - преди приспадането на данъци и други такси. Помощите, които се предоставят на няколко части (т.е. когато кандидатът предвижда да ползва авансово и/или междинно/и плащане/ия), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[3]](#footnote-3). Лихвеният процент който се използва за сконтиране, е сконтовият процент, приложим към момента на предоставяне на помощта в съответствие с чл. 3, ал. 6 от Регламент (ЕС) № 1407/2013. Интензитетът на безвъзмездната финансова помощ се изчислява чрез определяне на сконтираната стойност на помощта, изразена като процент от сконтираната стойност на допустимите разходи.

## 11. Допустими кандидати:

### 11.1 Критерии за допустимост на кандидатите

**1)** Допустими по настоящата процедура за подбор на проекти са само кандидати, които са **юридически лица или еднолични търговци,** регистрирани съгласно Търговския закон или Закона за кооперациите.

**2)** Допустими по настоящата процедура за подбор на проекти са само кандидати, които имат **по-малко от три** **приключени финансови години[[4]](#footnote-4)** към крайната дата за подаване на проектни предложения.

**3)** Кандидати могат да участват в процедурата за подбор на проекти и да получат безвъзмездна финансова помощ, в случай че **не** попадат в забранителните режими на Регламент (ЕС) № 1407/2013 на Комисията от 18 декември 2013 г.

**4)** Кандидати могат да участват в процедурата за подбор на проекти и да получат безвъзмездна финансова помощ, в случай че **не** са недопустими кандидати съобразно демаркационната линия с други планове и програми, финансирани със средства на ЕС.

Клонове на юридически лица, регистрирани в България, **не могат** да участват в процедурата за подбор на проекти поради липсата на самостоятелна правосубектност.

**ВАЖНО:** Кандидатите са длъжни да удостоверят на етап кандидатстване, че са микро, малко или средно предприятие по смисъла на Закона за малките и средните предприятия, като попълнят и представят към проектните предложения Декларация за обстоятелствата по чл. 3 и чл. 4 от ЗМСП (Приложение Д към Условията за кандидатстване). Предприятия, които не отговарят на дефинициите за микро, малко или средно предприятие, представляват големи предприятия и не попълват декларация, а посочват това обстоятелство в т. 2 „Данни за кандидата“ от Формуляра за кандидатстване. Преди сключване на административен договор за предоставяне на безвъзмездна финансова помощ, Управляващият орган ще извършва документална проверка на декларираната от одобрените кандидати на етап кандидатстване категория на микро, малко, средно или голямо предприятие.

### 11.2 Критерии за недопустимост на кандидатите

**1/** Потенциалните кандидати **не могат** да участват в процедурата за подбор на проекти и да получат безвъзмездна финансова помощ, в случай че:

a) са обявени в несъстоятелност или са в ликвидация, тяхната дейност е поставена под съдебен надзор, са сключили споразумение с кредитори, са преустановили дейността си, са обект на производство, свързано с такива въпроси или се намират в подобна процедура съгласно националните законови и подзаконови актове;

б) те или лицата с правомощия за представителство, вземане на решения или контрол спрямо тях са осъдени за престъпление по служба с влязла в сила присъда;

в) признати са за виновни за тежки правонарушения при упражняване на професионалната си дейност, доказани с всякакви средства, които Управляващия орган може да обоснове включително с решения на Европейската инвестиционна банка и на международни организации;

г) не са изпълнили задължения, свързани с плащане на вноски за социално осигуряване или плащане на данъци по българското законодателство, освен ако е допуснато разсрочване или отсрочване на задълженията;

д) те или лицата с правомощия за представителство, вземане на решения или контрол спрямо тях са осъдени с влязла в сила присъда за измама, корупция, участие в престъпна организация, изпиране на пари или всякаква друга незаконна дейност, ако тази незаконна дейност накърнява финансовите интереси на Съюза;

е) им е наложено административно наказание отстраняване на съответния кандидат или оферент , или изпълнител от поръчките или безвъзмездните средства от бюджета на ЕС за срок до 10 години поради:

- умишлено представяне на документи с невярно съдържание при осигуряване на информацията, изискана като условие за участие в процедура, или за непредоставяне на тази информация;

- сериозно нарушение на техните задължения по договори, финансирани от бюджета на ЕС.

ж) са обект на конфликт на интереси по смисъла на член 57 от Регламент (ЕС, ЕВРАТОМ) № 966/2012 на Европейския парламент и на Съвета от 25 октомври 2012 относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета, включително и:

i) които и/или при които член на управителен или контролен орган, както и временно изпълняващ такава длъжност, включително прокурист или търговски пълномощник, е свързано лице по смисъла на § 1, т. 1 от допълнителната разпоредба на Закона за предотвратяване и установяване на конфликт на интереси с ръководителя на Управляващия орган или със служители на ръководна длъжност в Управляващия орган;

ii) с които лице, на трудово или служебно правоотношение в Управляващия орган до една година от прекратяване на правоотношението е в трудов или друг договор за изпълнение на ръководни или контролни функции или в които такова лице е съдружник, притежава дялове или акции или е управител или член на орган на управление или контрол;

iii) ограниченията по т. ii се прилагат и за кандидатите, които са свързани с дружества, за които са налице обстоятелствата по предходната точка;

iv) е лице или се представлява от лице, което е на трудово или служебно правоотношение в Управляващия орган до една година от прекратяване на правоотношението;

v) конфликт на интереси е налице и когато лицето, предоставящо консултантски услуги на кандидата, попада в случаите по т. i – iv.

з) умишлено са представили невярна информация с оглед получаване на безвъзмездна помощ по настоящата процедура или не са представили изискваната информация.

и) са лица, за които са налице обстоятелства за отстраняване от участие в процедура за възлагане на обществена поръчка съгласно Закона за обществените поръчки или които не са изпълнили разпореждане на Европейската комисия за възстановяване на предоставената им неправомерна и несъвместима държавна помощ.

**ВАЖНО**: Съгласно чл. 9, ал. 4 и 5 във връзка с чл. 9, ал. 2 от ПМС № 107/10.05.2014 г. и чл. 25, ал. 2 от ЗУСЕСИФ изискванията по точки (б), (в), (д), (е), (ж), (з) и (и) се отнасят и **за всички лица с право да представляват предприятието-кандидат[[5]](#footnote-5)**. Кандидатите са длъжни да декларират, че не попадат в някоя от категориите, посочени в точки от (a) до (и), като попълнят Декларация по чл. 9, ал. 8, т. 1 от ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове (Приложение В към Условията за кандидатстване). Моля, обърнете внимание, че декларацията следва да бъде попълнена и подписана от **всички лица с право да представляват предприятието-кандидат (независимо от това дали го представляват заедно и/или поотделно, и/или по друг начин)**.

**2/** Потенциалните кандидати **не могат да участват** в процедурата и да получат безвъзмездна финансова помощ, в случай че попадат в **забранителните режими** на Регламент на Комисията (ЕС) № 1407/2013 и по-конкретно ако:

**А/** **Тяхната основна дейност или дейността, за която кандидатстват се отнася до[[6]](#footnote-6):**

• сектора на рибарството и аквакултурите, обхванати от Регламент (ЕО) № 104/2000;

• сектора на първичното производство на селскостопански продукти;

• сектора на преработката и търговията със селскостопански продукти, в следните случаи:

- когато размерът на помощта е определен въз основа на цените или количествата на този вид продукти, изкупувани от първичните производители или предлагани на пазара от съответните предприятия; или

- когато помощта е свързана със задължението да бъде прехвърлена частично или изцяло на първичните производители;

Когато кандидатът упражнява едновременно дейност в горепосочените сектори по буква А) и кандидатства за дейности, попадащи в тематични области на ИСИС, безвъзмездната помощ по тази процедура се предоставя само за дейностите, осъществявани в тематичните области на ИСИС, като кандидата/бенефициента следва да води отделна счетоводна отчетност, която да гарантира отделяне на дейностите и/или разграничаване на разходите, така че дейностите в горепосочените сектори по буква А) да не се ползват от безвъзмездната помощ, предоставена по настоящата процедура.

С оглед горното кандидатът представя, като условие за плащане при първото междинно плащане, при промяна или, ако няма междинни плащания, при окончателно плащане индивидуален сметкоплан утвърден от ръководството на предприятието с включени в него обособените счетоводни сметки /подсметки/ специално открити за проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в горепосочените сектори по буква А) да не се ползват от безвъзмездната помощ по процедурата.

**Б/ Финансирането представлява:**

• помощи за дейности, свързани с износ за трети държави или държави членки, по-конкретно помощите, пряко свързани с изнасяните количества, със създаването и функционирането на дистрибуторска мрежа или с други текущи разходи, свързани с износа;

• помощ, поставена в зависимост от преференциално използване на национални продукти спрямо вносни такива.

• помощ, която ще се използва за придобиването на товарни автомобили за сухопътен транспорт.

**3/** С оглед **избягване на припокриването на интервенциите** между Оперативна програма „Иновации и конкурентоспособност” 2014-2020 и Програмата за развитие на селските райони 2014-2020, подкрепа по настоящата процедура за подбор на проекти **не могат да получават:**

• микро предприятия по смисъла на чл. 3-4 от Закона за малките и средните предприятия, които имат седалище или клон със седалище на територията на селски район, съгласно определението[[7]](#footnote-7) в т. 8.1 „Описание на общите условия“ от Програмата за развитие на селските райони за периода 2014-2020 г. **и** са заявили за подпомагане дейности по проекта, които ще се осъществяват в община на територията на селските райони в Република България. Списък на селските райони е даден в Приложение П към Условията за кандидатстване.

• предприятия, извършващи основната си икономическа дейност или кандидатстващи за финансиране на дейности за преработка и/или маркетинг на горски продукти.

• микро предприятия, по смисъла на чл. 3-4 от Закона за малките и средните предприятия, осъществяващи инвестиции, свързани с преработка и/или маркетинг на селскостопански продукти в неселскостопански продукти извън приложение № I от Договора за създаване на европейската общност (Приложение О), или с производството на памук, в случай че тези инвестиции се осъществяват на територията на селските райони съгласно определението в т. 8.1 „Описание на общите условия“ от Програмата за развитие на селските райони за периода 2014-2020 г. Списък на селските райони е даден в Приложение П към Условията за кандидатстване.

• малки и средни предприятия, по смисъла на чл. 3-4 от Закона за малките и средните предприятия, осъществяващи инвестиции, свързани с преработка и/или маркетинг на селскостопански продукти в неселскостопански продукти извън приложение № I от Договора за създаване на европейската общност (Приложение О), или с производството на памук, с изключение на хляб, тестени и сладкарски изделия, в случай че тези инвестиции се осъществяват на територията на селските райони съгласно определението в т. 8.1 „Описание на общите условия“ от Програмата за развитие на селските райони за периода 2014-2020 г. Списък на селските райони е даден в Приложение П към Условията за кандидатстване.

• по отношение на предприятията, извършващи основната си икономическа дейност или кандидатстващи за финансиране на дейности, които съгласно КИД 2008 (Приложение Р) попадат в Сектор С - код на икономическа дейност 10 „Производство на хранителни продукти” и код 11 „Производство на напитки”, подкрепа по настоящата процедура за подбор на проекти **не могат да получават** предприятия със следните кодове:

- 10.1 „Производство и преработка на месо; производство на месни продукти, без готови ястия”;

- 10.2. „Преработка и консервиране на риба и други водни животни, без готови ястия”;

- 10.3 „Преработка и консервиране на плодове и зеленчуци, без готови ястия”;

- 10.4. „Производство на растителни и животински масла и мазнини”;

- 10.5. „Производство на мляко и млечни продукти”;

- 10.6. „Производство на мелничарски продукти, нишесте и нишестени продукти”;

- 10.81. „Производство на захар”;

- 10.83. „Преработка на кафе и чай”;

- 10.84. Производство на хранителни подправки и овкусители;

- 10.91. „Производство на готови храни за животни”;

- 11.02. „Производство на вина от грозде”;

- 11.03. „Производство на други ферментирали напитки”;

- 11.06. „Производство на малц”.

За да удостоверят, че не осъществяват основната си икономическа дейност в горепосочените недопустими сектори, кандидатите, които имат приключена финансова 2015 година и са осъществявали дейност през тази година, следва да представят към проектните предложения актуално Удостоверение за код на основната икономическа дейност, издадено от Националния статистически институт въз основа на данни за 2015 г. По отношение на кандидати, които нямат приключена финансова 2015 година или не са осъществявали дейност през тази година, съответствието с изискването ще бъде извършено съобразно кода на основна дейност, вписан в Търговския регистър.

## 12. Допустими партньори:

По настоящата процедура за подбор на проекти кандидатите участват индивидуално, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности

Проектните предложения по настоящата процедура следва да съответстват на принципа на ефективност и ефикасност, като допустимите дейности следва да съответстват на целите на Оперативната програма и да водят до постигане на специфичната цел и резултати на Инвестиционен приоритет 1.1 „Технологично развитие и иновации“ от Приоритетна ос 1 на ОПИК, при най-адекватното съотношение между очакваните разходи и ползи.

**I. Допустими проекти:**

**1)** Изпълнението на проектите следва да води до разработване на иновационен продукт (стока или услуга) или иновационен процес, попадащи в обхвата на изброените по-долу приоритетни направления на тематичните области на Иновационната стратегия за интелигента специализация:

• **ИКТ и информатика:**

* производства, особено Fabless и нови подходи за дизайн и/или асемблиране;
* ИКТ подходи в машиностроене, медицина и творчески индустрии (във връзка с другите три тематични области), вкл. дигитализация на културно-историческо наследство, развлекателни и образователни игри, „инбедид“ софтуер;
* 3D дигитализация, визуализация и прототипиране;
* Big Data, Grid and Cloud Technologies;
* безжични сензорни мрежи и безжична комуникация/управление;
* езикови технологии;
* уеб, хибридни и "native" приложения, уеб базирани приложения за създаване и експлоатиране на нови услуги и продукти;
* използване на нови възможности във връзка с аутсорсинг и ИКТ-базирани услуги и системи.

• **мехатроника и чисти технологии:**

* производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;
* машиностроене и уредостроене, вкл. части, компоненти и системи, с акцент върху транспорта и енергетиката;
* инженеринг, реинженеринг и продължаване на жизнения цикъл на индустриални машини, уреди и системи;
* системи за автоматизирано и софтуерно подпомагано управление с приложение в производството;
* вграждане на ВЕИ в роботизирани системи с изкуствен интелект;
* създаване на съвременни информационни комплекси за автономни енергийни системи;
* роботика и автоматизация на процеси, в т.ч. 3-D моделиране на роботизирани автоматизирани системи;
* проектиране и производство на високо-технологични продукти и/или участие в над-национална производствена верига, вкл. в аеро-космическата индустрия;
* био-мехатроника;
* интелигентни системи и уреди, „интелигентни домове“ – „интелигентни градове“;
* чисти технологии с акцент върху транспорта и енергетиката (съхранение, спестяване и ефективно разпределение на енергия, електрически превозни средства и еко-мобилност, водород-базирани модели и технологии, безотпадни технологии, технологии и методи за включване на отпадъчни продукти и материали от производства в други производства).

**• индустрия за здравословен живот и биотехнологии[[8]](#footnote-8):**

* методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);
* производство на специализирани храни и напитки (бебешки и детски, „космически“ храни);
* производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;
* персонална медицина, диагностика и индивидуална терапия, лечебни и лекарствени форми и средства;
* медицински и лечебен туризъм с акцент върху възможностите за персонализация (немасов, а персонален туризъм);
* нано-технологии в услуга на медицината;
* био-технологии с пряко приложение за здравословен начин на живот;
* „сини“ технологии и приложение на нови методи и технологии в устойчивото ползване на речни и морски ресурси;
* производство на инсталации за добиване на екологично чиста електроенергия и промишлена вода;
* зелена икономика.

**• нови технологии в креативните и рекреативните индустрии:**

* културните и творческите индустрии (според дефиниция на ЕК: архитектура, архивно дело и библиотекарство, артистични занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио;
* компютърни и мобилни приложения и игри с образователен, маркетинг и/или развлекателен характер;
* алтернативен (селски, еко-, културен и фестивален) и екстремен туризъм и спорт (за стимулиране на несезонен, немасов, а постоянен нишов туризъм);
* производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки за алтернативни и екстремни спортове, костюми, декори, материали за исторически възстановки, специализирана екипировка и оборудване, печатни издания).

**2)** Проектите трябва да са насочени към разработване на иновация

Съгласно Наръчника от Осло (Manuel d’Oslo 3e édition © OECD/EUROPEAN COMMUNITIES 2005) **иновация** е въвеждане в употреба на някакъв нов или значително подобрен продукт (стока или услуга) или производствен процес, на нов метод за маркетинг или на нов организационен метод в търговската практика, организацията на работните места или външните връзки, които създават пазарни предимства и при това повишават конкурентоспособността на фирмите.

Съгласно посочената дефиниция могат да бъдат разграничени следните **видове иновации:**

• **Продуктова (стока или услуга) иновация** е внедряване на стока или услуга, която е нова или значително подобрена по отношение на нейните свойства или начини на използване. Това включва и значителните подобрения в техническите характеристики, компонентите и материалите, вграден софтуер, степента на удобството при ползване или в някакви други функционални характеристики;

• **Производствена (процесова) иновация** е внедряване на нов или значително подобрен начин на производство или доставка на продукта. Тук влизат значителни изменения в технологиите, производственото оборудване и/или софтуера;

• Маркетингова иновация е внедряване на нов метод за маркетинг, включително на значителни изменения в дизайна или опаковката на продукта, неговото складиране, реклама на пазара или в определянето на неговата продажна цена;

• Организационна иновация е внедряване на нов организационен метод в търговската практика на фирмата, в организацията на работните места или външните връзки.

**ВАЖНО:** С оглед на постигане на целите и изпълнение на индикаторите, заложени в ОПИК 2014-2020, по процедурата **ще бъдат финансирани САМО проекти за разработване на продуктова и/или производствена иновация.**

По процедурата **няма** да се приемат за иновации:

* незначителни изменения или подобрения;
* рутинни модернизации[[9]](#footnote-9);
* редовни сезонни изменения (например в асортимента на облеклото);
* следствия от приспособяване към изискванията на отделния клиент, които не водят до съществени отлики от продукцията, произведена за останалите клиенти;
* изменения в дизайна, които не променят функционирането, предназначението или техническите характеристики на стоката или услугата;
* проста препродажба на нови стоки или услуги,придобити от други предприятия;
* увеличаване на производствения капацитет или капацитета за предоставяне на услуги чрез добавяне на производствени или логистични системи, които са много сходни с вече използваните.

**3)** Проектът е в съответствие с хоризонталните политики, залегнали в чл. 7 и чл. 8 на Регламент (ЕС) № 1303/2013 на Европейския парламент и на Съвета.

**ВАЖНО:** При разработването на иновативните продукти (стоки или услуги) или процеси не трябва да се нарушават чужди права върху интелектуална собственост. Ненарушаването на чужди права върху интелектуална собственост се декларира с Декларация за ненарушаване на чужди права върху интелектуална собственост (Приложение Е към Условията за кандидатстване). В случай на одобрение на проекта, Декларацията за ненарушаване на чужди права върху интелектуална собственост (Приложение Е) става неразделна част от административния договор за предоставяне на безвъзмездна финансова помощ.

В случай че по време на или след изпълнението на проекта възникне съдебен спор, касаещ правата върху интелектуална собственост върху продукта (стоката или услугата)/процеса, разработван чрез проект по настоящата процедура за подбор на проекти, то всички съдебни и произтичащи от съдебния спор разходи се поемат от съответния бенефициент. В случай че съдебният спор приключи с влязло в сила съдебно решение за нарушаване на право върху интелектуална собственост от страна на бенефициента, то той е длъжен да възстанови предоставените по настоящата процедура средства със съответната законна лихва.

**II. Допустими дейности:**

**Допустими по настоящата процедура са проекти, включващи следните дейности:**

**1/** Извършване на приложни научни изследвания, тествания, изпитвания и измервания (вкл. създаване на програми и методики), свързани с разработването на иновативния продукт или процес;

**2/** Проучване, придобиване и прилагане на резултати от научни изследвания, технологии, know-how, непатентовани открития, права по интелектуална собственост;

**3/** Защита на интелектуална собственост на национално и международно равнище (вкл. такси за регистрация на патент, полезен модел или промишлен дизайн);

**4/** Създаване и тестване на прототипи и пилотни линии;

**ВАЖНО:** В случай че проектното предложение включва дейности по т. 5 - 8 по-долу, те следва да бъдат включени в плана за изпълнение на дейностите по проекта, съответно в бюджета на проекта (т. 7 „План за изпълнение/Дейности по проекта“ и т. 5 „Бюджет“ от Формуляра за кандидатстване) и тяхното изпълнение следва да стартира **задължително след приключване на изпълнението и верификация от страна на УО** на дейностите по т. 1 - 4. При включване на дейности по т. 5 - 8 по-долу в плана за изпълнение на дейностите по проекта, кандидатите следва да предвидят сроковете съгласно чл. 62, ал.1 от ЗУСЕСУФ, свързани с верификацията и плащането от страна на УО на подадените междинни отчети.

**5/** Изработване на икономическа оценка, финансова оценка и техническа оценка (вкл. инвестиционен бизнес план) на разработвания иновативен продукт или процес;

**6/** Разработване на технологии за производство на иновативния продукт или процес;

**7/** Изработване на пазарни анализи и проучвания, маркетингови планове за пазарна реализация на иновативния продукт или процес;

**8/** Организиране на промоционални събития в България, свързани с популяризиране на иновативния продукт или процес;

**9/** Визуализация на проекта

Пълният набор от мерки за информиране и публичност (визуализация), които бенефициентите трябва да прилагат при изпълнение на проекти финансирани от ЕСИФ се съдържа в „Единния наръчник на бенефициента за прилагане на правилата за информация и комуникация" 2014-2020, който може да бъде намерен на интернет страницата на Управляващия орган –

<http://www.opcompetitiveness.bg/module3.php?menu_id=359>.

**ВАЖНО:** При описание на дейностите във Формуляра за кандидатстване, сформирането на екип по проекта, провеждането на процедура за избор на изпълнител, изборът на изпълнител, доставката на закупеното по проекта оборудване и т.н. не следва да са обособени като отделни дейности, а да са част от описанието/методологията за изпълнение на посочените по-горе дейности.

Посочените дейности следва да са в съответствие с поне една от хоризонталните политики на ЕС, посочени в т. 17 от Условията за кандидатстване. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**ВАЖНО:** Кандидатите нямат право да подават проектни предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

### 13.2. Недопустими дейности

Недопустими по процедурата са следните видове дейности:

• дейности, които са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него;

• дейности, изпълнени след крайния срок за изпълнение на дейностите по проекта;

• дейности, които вече са финансирани от други публични източници;

• закупуване на дълготрайни активи втора употреба и на дълготрайни активи, които не са заведени за първи път от получателя на помощта (закупени от първи доставчик или производител);

• дейности за строително-монтажни работи (СМР);

• закупуване на машини/съоръжения/оборудване и дълготрайни нематериални активи, които не са пряко свързани с постигане на целите на проекта;

• закупуване на компютърно оборудване и софтуер за административни нужди на предприятието (вкл. софтуерни системи за управление – ERP, CRM и други подобни системи и модули към тях);

• закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството, резервни части), с изключение на консумативи и материали, необходими за създаване и тестване на прототипи и пилотни линии;

• закупуване или наемане на транспортни средства и съоръжения;

• консултантски услуги за разработване на проектното предложение;

• одит на проекта;

• консултантски, юридически и счетоводни услуги от общ характер;

• изработване на общи пазарни анализи, проучвания, маркетингови планове, които не са свързани с пазарна реализация на иновативния продукт или процес;

• участие в събития (семинари, конференции, работни срещи, изложения и др.);

• реклама на новите технологии, процеси, продукти/услуги – включително и не само публикуване на обяви в периодични издания, изработка и излъчване на рекламни спотове (радио и телевизионни) и др., различни от тези, които бенефициентите могат да прилагат при изпълнение на проекти, финансирани от ЕСИФ и посочени в „Единния наръчник на бенефициента за прилагане на правилата за информация и комуникация" 2014-2020;

• придобиване на товарни автомобили за сухопътен транспорт.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът (т. 5 от Формуляра за кандидатстване) представлява предварителна оценка на очакваните разходи и трябва точно да отговаря на стойността, посочена в проекта. Бюджетът представлява, както предварителна оценка на очакваните разходи, така и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните изменения на бюджета **не могат** да доведат до увеличаване на сумата на исканата безвъзмездна помощ по настоящата процедура.

**ВАЖНО:** Във връзка със спазването на принципа за недопускане под никаква форма на реализиране на печалба от безвъзмездните финансови средства, печалбата подлежи на възстановяване[[10]](#footnote-10).

### 14.1. Условия за допустимост на разходите

За да бъдат допустими разходите по настоящата процедура за предоставяне на безвъзмездна финансова помощ трябва да отговарят на следните условия:

**1/** Да са необходими за изпълнението на проекта и да отговарят на принципите за добро финансово управление - икономичност, ефикасност и ефективност на вложените средства.

Разход, който не е обоснован в т. 7 и т. 11 на Формуляра за кандидатстванеще бъде премахнат от бюджета на проекта (т. 5 от Формуляра за кандидатстване) служебно от оценителната комисия.

С оглед определяне на реалистичността на предвидените разходи за закупуване на активи, кандидатът следва да приложи към Формуляра за кандидатстване *оферта и/или извлечение от каталог на производители/ доставчици и/или проучване в интернет* за всяка отделна инвестиция в активи. В случаите, когато кандидатът (и след допълнително изискване) не е представил/не е представил в изискуемия вид оферта и/или извлечение от каталог на производител/ доставчик и/или проучване в интернет за всяка отделна инвестиция в активи, съответният разход ще бъде премахнат от бюджета на проекта служебно от оценителната комисия.

Горепосочените документи са индикативни и служат за оценка на реалистичността на заложените в бюджета на проектното предложение (т. 5 от Формуляра за кандидатстване) разходи за съответните активи. По тази причина, в Приложение Ж кандидатите следва да посочат минимални технически и/или функционални характеристики на предвидените за закупуване дълготрайни материални и нематериални активи, без да указват марки, модели и други конкретни технически спецификации, които насочват към определени производители, марки и модели. В случаите, когато кандидатът не е посочил минимални технически и/или функционални характеристики на предвидените за закупуване дълготрайни материални и нематериални активи или те не съответстват на посочените в *офертата и/или извлечението от каталог на производители/доставчици и/или проучването в интернет*, съответният разход ще бъде премахнат от бюджета на проекта (т. 5 от Формуляра за кандидатстване) служебно от Оценителната комисия. В случаите, когато Оценителната комисия премахне всички разходи от бюджета на проекта, поради непредставяне на оферта и/или извлечение от каталог на производител/ доставчик и/или проучване в интернет, недопустими разходи или непосочване или несъответствие с минимални технически и/или функционални характеристики, проектното предложение се отхвърля.

Заложените разходи следва да съответстват на представените пазарни цени, като е допустимо увеличение до 10 % от стойността на представената оферта и/или извлечение от каталог на производител/доставчик и/или проучване в интернет. При проверка на съответствието на цени в чуждестранна валута, ще се взима предвид курсът на БНБ към дата 04.02.2016 г. (датата на обявяване на процедурата).

Оценката на допустимостта на разходите за дълготрайни материални и нематериални активи, посочени в бюджета на проектните предложения (т. 5 от Формуляра за кандидатстване) ще бъде извършвана съгласно стойностния праг на същественост за дълготрайните материални и нематериални активи, определени съответно в чл. 50 и чл. 51 от ЗКПО.

**2/** Да бъдат извършени след датата на подписване на административния договор за предоставяне на безвъзмездна финансова помощ и до изтичане на крайния срок, определен за представяне на финалния отчет за изпълнение на дейностите по проекта.

Разходооправдателните документи, свързани с изпълнението на допустими по проекта дейности, следва да бъдат издадени в периода до предаване на междинния/финален отчет.

**3/** Да са в съответствие с категориите разходи, включени в административния договор за предоставяне на безвъзмездна помощ;

**4/** За разходите да е налична адекватна одитна следа, включително да са спазени изискванията за съхраняване на документите по чл. 140 от Регламент (ЕС) № 1303/2013 ;

**5/** Да са действително платени (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта от страна на бенефициента. Разходи, подкрепени с протоколи за прихващане, не се считат за допустими.

**6/** Да са отразени в счетоводната документация на бенефициента чрез отделни счетоводни аналитични сметки или в отделна счетоводна система;

**7/** Да могат да се установят и проверят, да бъдат подкрепени от оригинални разходо-оправдателни документи.

**8/** Да са за дейности, определени и извършени под отговорността на Управляващия орган и съгласно критериите за подбор на операции, одобрени от Комитета за наблюдение.

**9/** Да са за реално доставени продукти и извършени услуги.

Бюджетът (т. 5 от Формуляра за кандидатстване) трябва да отразява допустимите разходи, които са свързани с изпълнението на проекта. По настоящата процедура са недопустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента.

### 14.2. Допустими разходи

Допустимите разходи следва да са извършени законосъобразно и не трябва да противоречат на правилата, описани в Регламент (ЕС) № 1301/2013 на Европейския парламент и Съвета относно Европейския фонд за регионално развитие и специални разпоредби по отношение на целта „Инвестиции за растеж и работни места“, и за отмяна на Регламент (ЕО) № 1080/2006, Регламент (ЕС) № 1303/2013 на Европейския парламент и Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета, Закона за управление на средствата от Европейските структурни и инвестиционни фондове (ЗУСЕСИФ), както и всички други законови и подзаконови нормативни актове от приложимото право на Европейския съюз и българското законодателство и настоящите Условия за кандидатстване.

**Допустими по процедурата са следните видове разходи:**

**1/** Разходи за възнаграждения (вкл. здравни и осигурителни вноски за сметка на работодателя) на квалифициран персонал, необходим за изпълнението на дейностите по проекта – **до 60% от общо допустимите разходи по проекта.**

**ВАЖНО:** Разходите за възнаграждения са допустими за квалифициран персонал, нает единствено на трудов договор за минимум 4 работни часа на ден.

Размерът на брутното трудово възнаграждение за 8 часов работен ден **не трябва** да надвишава максималния месечен размер на осигурителния доход за годината на кандидатстване (2016 г.) от 2 600 лв. Размерът на възнаграждението на персонал, нает за по-малко от 8 часа, следва да бъде пропорционално на това на персонал, нает за 8 часа.

Разходите за възнаграждения следва да бъдат определени на месечна база.

Разходите за полагаем платен годишен отпуск са допустими за периода на изпълнение на дейностите по проекта и до размера на основния платен годишен отпуск посочен в чл. 155 от Кодекса на труда.

**ВАЖНО:** В т. 9 „Екип“ от Формуляра за кандидатстване кандидатите следва да опишат екипа на кандидата, който ще участва в изпълнението на проекта и е обект на оценка по Раздел II „Иновативен капацитет на екипа на кандидата и степен на техническа готовност“ от критериите за техническа и финансова оценка, като представят информация за опита в изпълнението на сходни дейности и образователно-квалификационно ниво на екипа. Екипът на кандидата може да включва:

1/ Управителите на предприятието-кандидат

2/ Съдружниците в предприятието-кандидат

3/ Служителите наети на трудов договор[[11]](#footnote-11) в предприятието-кандидат към датата на подаване на проектното предложение и/или

4/ Експертите, които предстои да бъдат наети на трудов договор в предприятието-кандидат в рамките на един месец след сключване на административния договор за безвъзмездна финансова помощ.

**В случай че експертите по т. 4 не бъдат наети на трудов договор в предприятието-кандидат в рамките на един месец след сключване на административния договор за безвъзмездна финансова помощ, административният договор ще бъде прекратен.**

Експертите по т. 4 са длъжни да удостоверят на етап кандидатстване, че ще участват в екипа на само едно проектно предложение на един кандидат, като попълнят и представят към проектните предложения Декларация за участие в проектно предложение (Приложение Ф към Условията за кандидатстване). При неспазване на горепосоченото ограничение, съответният експерт ще бъде изключен от участие във всички последващи екипи след първия, по реда на подаване на проектните предложения.

В случай че преди сключване на административния договор за безвъзмездна финансова помощ (по отношение на персонала по т. 1-3 по-горе) или по време на изпълнение на проекта настъпят промени в членовете от екипа на кандидата, кандидатите следва да ги заменят с членове, които имат еквивалентни опит и образователно-квалификационно ниво на оценените такива съгласно критериите по Раздел II „Иновативен капацитет на екипа на кандидата и степен на техническа готовност“ от критериите за техническа и финансова оценка.

**ВАЖНО:** Освен лицата, посочени в т. 1-4 по-горе, кандидатите могат да наемат на трудов договор и допълнителен квалифициран персонал, необходим за изпълнението на проекта. В т. 9 „Екип“ от Формуляра за кандидатстване, кандидатите следва задължително да включат информация за изискванията по отношение на образование, квалификация, професионален опит, функции (отговорности и задължения) и период на заетост на този персонал. В случай че преди сключване на административния договор за безвъзмездна финансова помощ или по време на изпълнение на проекта настъпят промени в наетия със средства по проекта персонал, кандидатите следва да го заменят с персонал, който има еквивалентни образование, квалификация, професионален опит, функции (отговорности и задължения) и период на заетост на посочените във Формуляра за кандидатстване.

**2/** Разходи за придобиване на машини, съоръжения и оборудване, представляващи дълготрайни материални активи[[12]](#footnote-12), необходими за изпълнението на дейностите по проекта – **до 100 000 лева;**

**3/** Разходи за придобиване на дълготрайни нематериални активи[[13]](#footnote-13) (вкл. разходи за разработване на софтуер), необходими за изпълнението на дейностите по проекта.

**ВАЖНО:** Дълготрайните материални и нематериални активи, придобити със средства по проекта, следва да бъдат използвани единствено в стопанския обект, който получава помощта, да бъдат амортизируеми, да бъдат закупени при пазарни условия от трети страни, несвързани с купувача, и да бъдат включени в активите на предприятието, получаващо помощта, както и да останат свързани с проекта, за който е предоставена помощта, за срок от минимум пет години или три години в случай на МСП. Придобитите активи следва да са нови (неупотребявани) и да са заведени за първи път от получателя на помощта (закупени от първи доставчик или производител).

Допустимо е и придобиването на посочените активи чрез договор за краткосрочен **финансов лизинг**, в който се съдържа задължението бенефициентът да закупи актива след изтичането на договора за лизинг, но не по- късно от крайния срок на изпълнение на проекта. Придобиването чрез финансов лизинг е допустимо при спазване на условията на чл. 19, ал. 1 и ал. 3 на ПМС № 119/2014 г.[[14]](#footnote-14) Бенефициентът може да придобие собствеността върху даден актив или чрез договор за финансов лизинг или чрез договор за покупка.

**4/** Разходи за консумативи и материали, необходими за създаване и тестване на прототипи и пилотни линии - допустими само в случай че създаването и тестването се извършва от кандидата;

**5/** Разходи за наем на помещения, необходими за извършване на приложни научни изследвания, тествания, изпитвания и измервания, както и за създаване и тестване на прототипи и пилотни линии;

**6/** Разходи за външни услуги за:

• извършване на приложни научни изследвания, тествания, изпитвания и измервания (вкл. създаване на програми и методики), свързани с разработването на иновативния продукт или процес;

• защита на интелектуална собственост на национално и международно равнище (вкл. такси за регистрация на патент, полезен модел или промишлен дизайн);

• създаване и тестване на прототипи и пилотни линии;

• изработване на икономическа оценка, финансова оценка и техническа оценка (вкл. инвестиционен бизнес план) на разработвания иновативен продукт или процес;

• разработване на технологии за производство на иновативния продукт или процес;

• изработване на пазарни анализи и проучвания, маркетингови планове за пазарна реализация на иновативния продукт или процес;

• наем на зали и техника за организиране на промоционални събития в България за популяризиране на иновативния продукт или процес;

**7/** Разходи за командировки в страната и чужбина (пътни, дневни и квартирни) на персонала на предприятието, разработващ иновацията, необходими за изпълнението на дейностите по проекта;

Разходите за командировки са допустими при спазване на изискванията на Наредбата за командировки в страната и Наредбата за служебните командировки и специализации в чужбина. Максималният размер на разходите за дневни и квартирни при командировки в чужбина не следва да превишава размера, указан в Приложение 2 на Наредбата за служебните командировки и специализации в чужбина.

**8/** Разходи за визуализация – **до 2000 лева.**

Когато кандидатът упражнява дейност в недопустимите сектори по т. 11.2, 2А, но е допустим кандидат по настоящата процедура, безвъзмездната помощ се предоставя само за дейностите в допустимите сектори, като кандидатът/бенефициентът следва да води отделна счетоводна отчетност, която да гарантира отделяне на дейностите и/или разграничаване на разходите, така че дейностите в горепосочените недопустими сектори да не се ползват от безвъзмездната помощ, предоставена по настоящата процедура.

С оглед горното кандидатът представя, като условие за плащане при първото междинно плащане, при промяна или, ако няма междинни плащания, при окончателно плащане индивидуален сметкоплан утвърден от ръководството на предприятието с включени в него обособените счетоводни сметки /подсметки/ специално открити за проекта. От извлеченията/счетоводните записи по посочените в индивидуалния сметкоплан сметки следва да е видно разграничаването на разходите, така че дейностите в недопустимите сектори съгласно Регламент на Комисията (ЕС) № 1407/2013 да не се ползват от безвъзмездната помощ по процедурата.

**ВАЖНО:** Когато кандидатът упражнява едновременно дейност в недопустимите сектори по т. 11.2, 2А и кандидатства за допустими дейности, във Формуляра за кандидатстване следва ясно да бъде обосновано, че заложените по проекта разходи ще бъдат използвани само за дейности, свързани с допустимите сектори. В противен случай, разходите ще бъдат премахнати от бюджета на проектното предложение служебно от страна на Оценителната комисия.Също така, в случай че в резултат на извършването на даден разход ще бъдат осъществени едновременно допустима (съгласно т. 13.1 от Условията за кандидатстване) и недопустима дейност (т. 13.2 от Условията за кандидатстване) или дейност, посочена в параграф 2А от т. 11.2 на Условията, то този разход ще бъде премахнат от бюджета на проектно предложение служебно от страна на Оценителната комисия.

### 14.3. Недопустими разходи

**Недопустими** по процедурата са следните видове разходи:

• разходи за дълготрайни активи втора употреба и за дълготрайни активи, които не са заведени за първи път от получателя на помощта (закупени от първи доставчик или производител);

• разходи за строително-монтажни работи (СМР);

• разходи за закупуване на машини/съоръжения/оборудване и нематериални дълготрайни активи, които не са пряко свързани с постигане на целите на проекта;

• разходи за закупуване на компютърно оборудване и софтуер за административни нужди на предприятието (вкл. софтуерни системи за управление – ERP, CRM и други подобни системи и модули към тях);

• разходи за суровини, материали, полуобработени компоненти, консумативи за производството и резервни части, с изключение на консумативи и материали, необходими за създаване и тестване на прототипи и пилотни линии;

• разходи за участие в събития (семинари, конференции, работни срещи, изложения и др.);

• разходи за реклама на новите технологии, процеси, продукти/услуги – включително и не само публикуване на обяви в периодични издания, изработка и излъчване на рекламни спотове (радио и телевизионни) и др. различни от тези, които бенефициентите могат да прилагат при изпълнение на проекти, финансирани от ЕСИФ и посочени в „Единния наръчник на бенефициента за прилагане на правилата за информация и комуникация" 2014-2020;

• разходи за застраховки на закупеното оборудване;

• разходи за банкови такси и комисионни;

• непредвидени разходи;

• непреки разходи (административни разходи, режийни и др.), с изключение на разходи за наем на помещения, необходими за извършване на приложни научни изследвания, тествания, изпитвания и измервания, както и за създаване и тестване на прототипи и пилотни линии;

• разходи за закупуване на земя и сгради;

• разходи за закупуване или наемане на транспортни средства и съоръжения съгласно дефиницията в Приложение Т;

• разходи за консултантски услуги за разработване на проектното предложение;

• разходи за одит на проекта;

• разходи за консултантски, юридически и счетоводни услуги от общ характер;

• разходи изработване на общи пазарни анализи, проучвания, маркетингови планове, които не са свързани с пазарна реализация на иновативния продукт или процес;

• принос в натура;

• загуби от обмяна на валута;

• разходи за възстановим ДДС;

• разходи за дейности, които са физически завършени или изцяло осъществени преди подаването на формуляра за кандидатстване от бенефициента, независимо дали всички свързани плащания са извършени от него;

• разходи за придобиването на товарни автомобили за сухопътен транспорт;

• всички разходи, които не попадат в обхвата на допустимите дейности по настоящата процедура, вкл. разходи за дейности, които не са описани във Формуляра за кандидатстване или за които от представеното описание не може да се прецени за коя дейност се отнасят и дали тя е допустима.

## 15. Допустими целеви групи:

По процедурата ще бъде приложена специфична тематична фокусираност в съответствие с приоритетите на ИСИС. По настоящата процедура ще се подкрепят изключително проекти, чието изпълнение води до разработване на иновационен продукт (стока или услуга) или иновационен процес, попадащи в рамките на изброените по-долу приоритетни направления на тематичните области на ИСИС.

• **ИКТ и информатика:**

* производства, особено Fabless и нови подходи за дизайн и/или асемблиране;
* ИКТ подходи в машиностроене, медицина и творчески индустрии (във връзка с другите три тематични области), вкл. дигитализация на културно-историческо наследство, развлекателни и образователни игри, „инбедид“ софтуер;
* 3D дигитализация, визуализация и прототипиране;
* Big Data, Grid and Cloud Technologies;
* безжични сензорни мрежи и безжична комуникация/управление;
* езикови технологии;
* уеб, хибридни и "native" приложения, уеб базирани приложения за създаване и експлоатиране на нови услуги и продукти;
* използване на нови възможности във връзка с аутсорсинг и ИКТ-базирани услуги и системи.

• **мехатроника и чисти технологии:**

* производство на базови елементи, детайли, възли и оборудване, вграждани като част от мехатронен агрегат или самостоятелно съставляващи такъв агрегат;
* машиностроене и уредостроене, вкл. части, компоненти и системи, с акцент върху транспорта и енергетиката;
* инженеринг, реинженеринг и продължаване на жизнения цикъл на индустриални машини, уреди и системи;
* системи за автоматизирано и софтуерно подпомагано управление с приложение в производството;
* вграждане на ВЕИ в роботизирани системи с изкуствен интелект;
* създаване на съвременни информационни комплекси за автономни енергийни системи;
* роботика и автоматизация на процеси, в т.ч. 3-D моделиране на роботизирани автоматизирани системи;
* проектиране и производство на високо-технологични продукти и/или участие в над-национална производствена верига, вкл. в аеро-космическата индустрия;
* био-мехатроника;
* интелигентни системи и уреди, „интелигентни домове“ – „интелигентни градове“;
* чисти технологии с акцент върху транспорта и енергетиката (съхранение, спестяване и ефективно разпределение на енергия, електрически превозни средства и еко-мобилност, водород-базирани модели и технологии, безотпадни технологии, технологии и методи за включване на отпадъчни продукти и материали от производства в други производства).

**• индустрия за здравословен живот и биотехнологии[[15]](#footnote-15):**

* методи за чисто производство, съхранение, преработка и достигане до крайния потребител на специфични български съставки, средства и продукти (вкл. кисело мляко, мед и пчелни продукти, хляб, вино, млечни и месни продукти, етерични масла, бира, билки и билкови продукти, козметични средства и продукти);
* производство на специализирани храни и напитки (бебешки и детски, „космически“ храни);
* производство на инструменти, оборудване, консумативи за медицинска и дентална диагностика и терапия и/или участие в над-национална производствена верига;
* персонална медицина, диагностика и индивидуална терапия, лечебни и лекарствени форми и средства;
* медицински и лечебен туризъм с акцент върху възможностите за персонализация (немасов, а персонален туризъм);
* нано-технологии в услуга на медицината;
* био-технологии с пряко приложение за здравословен начин на живот;
* „сини“ технологии и приложение на нови методи и технологии в устойчивото ползване на речни и морски ресурси;
* производство на инсталации за добиване на екологично чиста електроенергия и промишлена вода;
* зелена икономика.

**• нови технологии в креативните и рекреативните индустрии:**

* културните и творческите индустрии (според дефиниция на ЕК: архитектура, архивно дело и библиотекарство, артистични занаятчийство, аудио-визуални форми (филми, ТВ, видео игри и мултимедия), културно наследство, дизайн, вкл. моден дизайн, фестивали, музика, сценични и визуални изкуства, издателска дейност, радио;
* компютърни и мобилни приложения и игри с образователен, маркетинг и/или развлекателен характер;
* алтернативен (селски, еко-, културен и фестивален) и екстремен туризъм и спорт (за стимулиране на несезонен, немасов, а постоянен нишов туризъм);
* производство на стоки и съоръжения с пряко приложение в тези сфери (напр. национални (регионални) носии, велосипеди, стени за катерене и др. стоки за алтернативни и екстремни спортове, костюми, декори, материали за исторически възстановки, специализирана екипировка и оборудване, печатни издания).

**Приоритет** ще бъде даден на проекти, които:

- попадат в приоритетните тематични области, изведени на база на регионалната специализация, заложена в ИСИС, одобренa от Министерски съвет с Решение № 857/03.11.2015 г. Съгласно одобрената ИСИС, публикувана на страницата на Министерство на икономиката (<http://www.mi.government.bg/bg/themes/inovacionna-strategiya-za-inteligentna-specializaciya-na-republika-balgariya-2014-2020-g-i-proces-na-i-1470-0.html>), е определена следната **регионална специализация** на приоритетните тематични области:

|  |  |  |  |  |  |
| --- | --- | --- | --- | --- | --- |
| **СЗР** | **СЦР** | **СИР** | **ЮЗР** | **ЮЦР** | **ЮИР** |
| Мехатроника и чисти технологии | Мехатроника и чисти технологии | Мехатроника и чисти технологии | Информатика и ИКТ | Информатика и ИКТ | Нови технологии в креативните и рекреативните индустрии |
| Здравословен начин на живот и биотехнологии | Здравословен начин на живот и биотехнологии | Здравословен начин на живот и биотехнологии | Нови технологии в креативните и рекреативните индустрии | Мехатроника и чисти технологии | Мехатроника и чисти технологии |
| Нови технологии в креативните и рекреативните индустрии | Информатика и ИКТ | Нови технологии в креативните и рекреативните индустрии | Здравословен начин на живот и биотехнологии | Здравословен начин на живот и биотехнологии | Здравословен начин на живот и биотехнологии |

- се изпълняват на територията на Северозападния район за планиране[[16]](#footnote-16) в съответствие с предвиденото в Споразумението за партньорство прилагане на териториален подход за целенасочена подкрепа на този район;

**ВАЖНО:** С оглед на коректната оценка на проектните предложения по критерий „Регионална специализация съгласно ИСИС“ и критерий „Регионална приоритизация за проекти, изпълнявани на територията на СЗР“, за район на изпълнение на проекта се приема районът с най-голям дял на заложени разходи в бюджета. В случай че проектът се изпълнява в повече от една от тематичните области на ИСИС, за основна тематична област на проекта ще бъде определена тази с най-голям дял на заложени разходи в бюджета. Закупените по проекта дълготрайни материални и нематериални активи следва да бъдат използвани в съответния район и да останат свързани с този район за срок от минимум три години за микро, малки и средни предприятия и за срок от 5 години за големи предприятия.

- включват участие на членове на екипа на кандидата като ключови експерти в проекти в областта на разработваната иновация, финансирани по Рамковите програми на ЕС[[17]](#footnote-17) ;

- включват дейности за разработване на еко-иновации[[18]](#footnote-18).

## 16. Приложим режим на минимални/държавни помощи:

**Помощ „de minimis”** съгласно Регламент (ЕС) № 1407/2013 на Комисията от 18 декември 2013 г. относно прилагането на членове 107 и 108 от Договора за функциониране на Европейския съюз към помощта „de minimis“.

Максималният размер на помощта по посочения елемент за едно и също предприятие[[19]](#footnote-19) заедно с другите получени минимални помощи, не може да надхвърля левовата равностойност на 200 000 евро за период от три бюджетни години.

Данните за получени държавни помощи следва да бъдат надлежно посочени от кандидатите в Декларация за минимални помощи, попълнена по образец (Приложение Г към Условията за кандидатстване). Държавната помощ се счита за получена от момента на сключване на договора за нейното предоставяне. Декларацията за минимални помощи се представя от кандидатите на етап кандидатстване и впоследствие, в случай на одобрение на проектното предложение и при наличие на настъпили промени в декларираните обстоятелства – преди сключване на административния договор за безвъзмездна финансова помощ.

При определяне дали е спазен максимално допустимият размер и съответно интензитет на помощта съгласно т. 9 и 10 от настоящите Условия за кандидатстване, ще се взема предвид общия размер на получената минимална помощ за подпомаганата дейност, проект или предприятие, независимо от това дали тази подкрепа е финансирана от местни, регионални, национални или общностни източници.

Възстановяването на неправомерно предоставена държавна помощ се извършва по реда на раздел V от Правилника за прилагане на Закона за държавните помощи, съгласно който решение на Европейската комисия за възстановяване на неправомерно предоставена държавна помощ подлежи на принудително изпълнение по реда на Данъчно-осигурителния процесуален кодекс (ДОПК). Когато с решение на Европейската комисия за възстановяване на неправомерно предоставена държавна помощ не са индивидуализирани получателите на помощ и размерът на сумата, която трябва да се възстанови, администраторът на помощ издава допълнително и акт за установяване на публично вземане по реда на чл. 166, ал. 2 и 3 от ДОПК. Не се разрешава предоставяне на нова държавна помощ на предприятие, което не е изпълнило решение на Европейската комисия за възстановяване на неправомерно предоставена държавна помощ и не е възстановило изцяло неправомерно получената държавна помощ.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и сертификация на разходите към момента на изпълнение на административните договори за безвъзмездна финансова помощ.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент на Комисията (ЕС) № 1407/2013.

## 17. Хоризонтални политики:

По настоящата процедура следва да е налице съответствие на проектните предложения с **поне един** от следните принципи на хоризонталните политики на ЕС:

− насърчаване на равенството между мъжете и жените и на недискриминацията - насърчаване на равните възможности за всички, включително възможностите за достъп за хора с увреждания чрез интегрирането на принципа на недискриминация. Европейският съюз насърчава равнопоставеността както между мъжете и жените, така и между представителите на различните малцинствени групи и се стреми да отстрани всички дейности, водещи до неравнопоставеност. В този контекст, настоящата процедура е отворена за всички кандидати, които отговарят на условията, посочени в т. 11 от Условията, независимо от техния пол, етническа принадлежност или вид увреждане.

− устойчиво развитие – подкрепа за проекти, които допринасят за опазване на околната среда, повишаване на ресурсната ефективност и смекчаване на последиците от изменение на климата и приспособяване към тях.

В т. 11 от Формуляра за кандидатстване кандидатите следва да представят информация за съответствието на проектното предложение с поне един от посочените принципи.

Прилагането на заложените в проекта принципи ще се проследява на етап изпълнение на проектното предложение.

## 18. Минимален и максимален срок за изпълнение на проекта:

Продължителността на изпълнение на всеки проект не следва да надвишава **24 /двадесет и четири/ месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо

## 20. Критерии и методика за оценка на концепциите за проектни предложения:

Неприложимо

## 21. Ред за оценяване на проектните предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката, идентифицирани в Споразумението за партньорство, стратегията на ОПИК и приложимите стратегически документи.

В тази връзка, критериите за допустимост и за техническа и финансова оценка по настоящата процедура са насочени към разрешаване на предизвикателствата, свързани с:

- ниската степен на иновативност на дейността на българските предприятия;

- малки по обем и неефективни инвестиции в иновации.

Оценката и класирането на проектните предложения по настоящата процедура се извършва от Оценителна комисия, определена с акт на Ръководителя на Управляващия орган. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 и Приложение Й към Условията за кандидатстване. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕСИФ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

Само проектни предложения, преминали успешно оценка на административното съответствие и допустимостта, подлежат на по-нататъшно разглеждане и оценка.

След приключване на оценката на административното съответствие и допустимостта, на интернет страницата на Управляващия орган (www.opcompetitiveness.bg) и в ИСУН се публикува списък на проектните предложения, които не се допускат до техническа и финансова оценка, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез ИСУН. Управляващият орган не носи отговорност ако поради грешни и/или непълни данни за кореспонденция, предоставени от самите кандидати, те не получават кореспонденцията с Управляващия орган. Кандидатите, чиито проектни предложения са включени в списъка, могат да подадат писмени възражения пред ръководителя на Управляващия орган в едноседмичен срок от съобщаването. Ръководителят на Управляващия орган се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** Управляващият орган няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, ако са изпратени след срока по чл. 34, ал. 3 от ЗУСЕСИФ.

### 21.2. Техническа и финансова оценка

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу. Критериите за техническа и финансова оценка на проектните предложения по процедурата са подробно указани в Приложение Й към Условията за кандидатстване.

Техническата оценка и финансовата оценка на проектните предложения включва и проверка и оценка на реалистичността, ефективността и допустимостта на всички предвидени дейности и разходи. В случай че в процеса на техническа и финансова оценка Оценителната комисия установи наличието на обстоятелства (напр. включени в проектното предложение недопустими дейности, недопустими и/или нереалистични разходи, дублиране на заложени дейности и/или разходи и др.), това може да доведе до изменение на бюджета на проектното предложение (т. 5 от Формуляра за кандидатстване). Следва да се има предвид, че промените в бюджета не могат да доведат до увеличаване на размера на безвъзмездната финансова помощ. Поради това, в интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

По време на оценката, предложените индикативни цени за инвестиции в активи ще подлежат на проверка от страна на Оценителната комисия по отношение на реалистичност спрямо посочените цени в приложените оферти/извлечения от каталози на производители/ доставчици и/или проучвания в интернет.

В случай че по време на финансовата оценка се установи надвишаване интензитета на безвъзмездната финансова помощ и/или максималният размер на безвъзмездната финансова помощ, определен в настоящите Условия за кандидатстване, Оценителната комисия служебно го намалява до максимално допустимия интензитет и/или размер.

В случай че по време на финансовата оценка се установи наличие на недопустими разходи или на разходи, които не са съпоставими с пазарните цени за аналогични активи, Оценителната комисия служебно коригира/премахва съответните разходи от бюджета на проекта (т. 5 от Формуляра за кандидатстване).

Извън тази проверка е възможно да бъдат установени и други обстоятелства, които да изискват допълнителна пояснителна информация или документ от кандидатите относно декларираните обстоятелства и представените документи, съгласно т. 24 от Условията за кандидатстване. Допълнителни разяснения и документи от кандидатите могат да бъдат изискани като за целта ще бъде предоставян срок от 5 (пет) работни дни от датата на получаване на искането за предоставяне на допълнителни разяснения/документи, като денят на получаване на искането не се брои. Исканията за представяне на допълнителни документи и разяснения ще се изпращат през ИСУН 2020 чрез електронния профил на кандидата, като кандидатът ще бъде известяван за посоченото електронно чрез електронния адрес, асоцииран към неговия профил. За дата на получаване на исканията за документи/информация се счита датата отбелязана в ИСУН 2020, на която кандидатът е влязъл в профила си за да провери съдържанието на изпратеното чрез ИСУН искане. В случай че посоченото действие не бъде отразено в ИСУН в рамките на 3 дни от изпращане на искането, срокът за представяне на допълнителни документи/информация започва да тече от деня, следващ изтичането на 3-дневния срок. Кандидатът представя допълнителните разяснения и/или документи по електронен път чрез ИСУН 2020. Допълнителна информация може да бъде предоставена само по искане на оценителната комисия, като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в ИСУН 2020[[20]](#footnote-20).

## 22. Критерии и методика за оценка на проектните предложения:

|  |  |
| --- | --- |
| **Критерии** | **Макс. брой точки** |
| **I. Иновативност и пазарна приложимост на разработваната иновация** | **32** |
| 1. Новост на разработваната иновация | 16 |
| 2. Пазарна приложимост и жизнеспособност на разработваната иновация | 16 |
| **II. Иновативен капацитет на екипа на кандидата и степен на техническа готовност** | **33** |
| 1. Опит на екипа на кандидата в изпълнението на сходни дейности | 10 |
| 2. Образователно-квалификационно ниво на екипа на кандидата | 6 |
| 3. Придобити права по интелектуална собственост от кандидата, управителя и/или съдружниците | 6 |
| 4. Начин на разработване на иновацията (от кандидата и/или чрез използване на външни услуги) | 5 |
| 5. Степен на техническа готовност за разработване на иновацията | 6 |
| **III. Приоритизиране на проекти** | **14** |
| 1. Регионална специализация съгласно ИСИС | 4 |
| 2. Регионална приоритизация за проекти, изпълнявани на територията на СЗР | 4 |
| 3. Участие на членове на екипа на кандидата в Рамковите програми на ЕС | 3 |
| 4. Подкрепа за еко-иновации | 3 |
| **IV. Реалистичност на разходите и плана за действие по проекта** | **6** |
| 1. Реалистичност на разходите по проекта | 4 |
| 2. Реалистичност на плана за действие по проекта | 2 |
| **Максимален брой точки** | **85** |

Проектните предложения, получили минимум 51 точки на етап „Техническа и финансова оценка”, се класират в низходящ ред съобразно получената оценка. За финансиране се предлагат всички или част от проектите по реда на класирането до покриване на общия размер на бюджета по процедурата.

В случай че дадено проектно предложение получи „0“ точки по показател „Новост на разработваната иновация“ или по показател „Реалистичност на разходите по проекта“ проектното предложение се отхвърля.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши по следния начин:

Проектните предложения ще бъдат класирани съобразно получения брой точки по раздел „Иновативност и пазарна приложимост на разработваната иновация“. В случай че проектните предложения имат равен брой точки по посочения раздел, същите ще бъдат класирани съобразно получения брой точки по раздел „Реалистичност на разходите и плана за действие по проекта“. В случай че проектните предложения имат равен брой точки и по този раздел същите ще бъдат класирани съобразно получения брой точки по раздел „Иновативен капацитет на екипа на кандидата и степен на техническа готовност“. В случай че проектните предложения имат равен брой точки и по този раздел, същите ще бъдат класирани съобразно получения брой точки по раздел „Приоритизиране на проекти“.

В случай че проектните предложения имат равен брой точки на етап „Техническа и финансова оценка“ и равен брой точки по гореизброените раздели, те ще бъдат класирани съобразно получения брой точки по посочените по-долу показатели при спазване на следната последователност:

1/ Новост на разработваната иновация

2/ Пазарна приложимост и жизнеспособност на разработваната иновация

3/ Реалистичност на разходите по проекта

4/ Реалистичност на плана за действие по проекта

5/ Опит на екипа на кандидата в изпълнението на сходни дейности

6/ Образователно-квалификационно ниво на екипа на кандидата

7/ Начин на разработване на иновацията (от кандидата и/или чрез използване на външни услуги)

8/ Степен на техническа готовност за разработване на иновацията

9/ Придобити права по интелектуална собственост от кандидата, управителя и/или съдружниците

10/ Регионална специализация съгласно ИСИС

11/ Регионална приоритизация за проекти, изпълнявани на територията на СЗР

12/ Участие на членове на екипа на кандидата в Рамковите програми на ЕС

13/ Подкрепа за еко-иновации

В случай че има равенство по всички гореизброени показатели, проектните предложения ще бъдат класирани по реда на подаването на проектните предложения в ИСУН 2020.

**Решение за отхвърляне** на дадено проектно предложение ще бъде взимано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Проектът не покрива критериите за качество (не покрива минималния брой точки);

- Не са спазени други критерии, посочени в Условията за кандидатстване;

- Кандидатите умишлено са представили невярна информация с оглед получаване на безвъзмездна помощ по настоящата процедура или не са представили изискваната задължителна според Условията за кандидатстване информация.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез **Информационната система за управление и наблюдение на Структурните инструменти на ЕС в България** (ИСУН 2020) единствено с използването на **Квалифициран електронен подпис** (КЕП), чрез модула „Е-кандидатстване“ на следния интернет адрес: **https://eumis2020.government.bg.**

Подготовката и подаването на проектното предложение в ИСУН 2020 се извършва по следния начин: Кандидатът влиза в ИСУН 2020, след регистрация чрез имейл и парола, избира настоящата процедура за кандидатстване от „Отворени процедури“и създава ново проектно предложение.

Проектното предложение по настоящата процедура се изготвя от кандидата, съгласно инструкциите на УО дадени в Указанията за електронно кандидатстване (Приложение А).

**Изискващите се съгласно т. 24 от Условията за кандидатстване придружителни документи** към формуляра за кандидатстване също **се подават изцяло електронно**. Посочените документи се описват в т. 12 от Формуляра преди подаването му.

Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН 2020, като се подписва с КЕП от лице с право да представлява кандидата[[21]](#footnote-21) или упълномощено от него лице. В случаите, когато кандидатът се представлява заедно от няколко физически лица, проектното предложение се подписва от всяко от тях при подаването. При упълномощаване следва да се приложи пълномощно, подписано с КЕП от лице с право да представлява кандидата, а в случай че кандидатът се представлява заедно от няколко физически лица, пълномощното се подписва с КЕП от всички от тях. От текста на пълномощното следва да става ясно, че лицето/лицата с право да представляват кандидата упълномощават пълномощника да подаде от тяхно име проектното предложение и да подпише с КЕП документите, за които не е изрично отбелязано в т. 24 от Условията, че не могат да се подписват от упълномощени лица, тъй като с тях се декларират данни, за които се носи наказателна отговорност в лично качество.

Моля, обърнете внимание, че е препоръчително проектното предложение да се подава винаги от профила на кандидата, а не от друг профил, тъй като впоследствие именно този профил ще бъде използван за комуникация с Управляващия орган и за отстраняване на забелязани неточности по време на оценката на проектните предложения. По време на етап „Оценка на проектно предложение“ комуникацията с кандидата и редакцията на забелязани неточности по подаденото проектно предложение ще се извършват електронно чрез профила на кандидата в ИСУН 2020, от който е подаден съответния проект и промени на посочения профил (вкл. промяна на имейл адреса, асоцииран към съответния профил) **са недопустими**.

До приключването на работата на оценителната комисия кандидатът има възможност да оттегли своето проектно предложение като подаде писмено искане в УО, като това обстоятелство се отбелязва от потребител на ИСУН от УО със съответните права.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова, изключително важно е тези документи да съдържат цялата необходима информация.

При съставянето на т. 5 „Бюджет“ от Формуляра за кандидатстване следва да се има предвид, че той ще бъде разходван като се спазват правилата на приложимото национално законодателство, както следва:

- Бенефициентите, които не се явяват възложители по ЗОП прилагат Глава четвърта от ЗУСЕСИФ за условията и реда за определяне на изпълнител от страна на бенефициенти на безвъзмездна финансова помощ;

- Закон за обществените поръчки и актовете по неговото прилагане.

Кандидатите следва да съобразят, че съгласно посоченото национално законодателство, редът за провеждане на процедурите за определяне на изпълнител/и се определя въз основа на стойността и предмета на услугата или доставката, независимо в кой раздел или перо на бюджета са предвидени съответните разходи. Не се допуска разделяне на предмета на услугата или доставката с цел заобикаляне прилагането на посочените нормативни актове.

Кандидатът носи цялата отговорност за верността на финансовата информация, представена в т. 5 „Бюджет“ от Формуляра за кандидатстване.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят следните документи, по изцяло електронен път чрез ИСУН 2020 с помощта на КЕП:

**ВАЖНО:** За целите на настоящите Условия под „лице с право да представлява кандидата“ следва да се разбира официален представител на предприятието-кандидат.

**а/** Декларация, че кандидатът е запознат с условията за кандидатстване и условията за изпълнение – попълнена по образец (Приложение Б) към Условията за кандидатстване **– подписана с КЕП и прикачена в ИСУН 2020.**

**б/** Декларация по чл. 9, ал. 8, т. 1 на ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове – попълнена по образец (Приложение В) към Условията за кандидатстване – **подписана с КЕП и прикачена в ИСУН 2020;**

**в/** Декларация за минимални помощи – попълнена по образец (Приложение Г) към Условията за кандидатстване **– подписана с КЕП и прикачена в ИСУН 2020;**

**г/** Декларация за обстоятелствата по чл. 3 и чл. 4 от Закона за малките и средните предприятия – попълнена по образец (Приложение Д) към Условията за кандидатстване – **подписана с КЕП и прикачена в ИСУН 2020;**

**д/** Декларация за ненарушаване на чужди права върху интелектуална собственост - попълнена по образец (Приложение Е) към Условията за кандидатстване – **подписана с КЕП и прикачена в ИСУН 2020;**

**ВАЖНО:** Официалният/те представител/и на кандидата няма/т право да упълномощава/т други лица да подписват декларациите по букви а/, б/, в/, г/ и д/ , тъй като с тях се декларират данни, които декларатора декларира в лично качество или съответно данни за представляваното от него юридическо лице, като за верността им се носи наказателна отговорност, която също е лична.

Декларациите по букви а/, в/, г/ и д/ се подписват и попълват от лице с право да представлява кандидата. В случаите, когато кандидатът се представлява заедно от няколко физически лица, се попълват данните и декларациите се подписват от всяко от тях.

Декларацията по буква б/ се попълва и се подписва от всички лица, с право да представляват кандидата (независимо от това дали заедно и/или поотделно, и/или по друг начин).

При подаване на проектното предложение посочените декларации следва да бъдат с дата след обявяване на процедурата и предхождаща или съответстваща на датата на подаване на проектното предложение.

**е/** Удостоверение от Националния статистически институт (НСИ) относно кода на основната икономическа дейност на кандидата, въз основа на данни за 2015 г. (приложимо за кандидати, които имат приключена финансова 2015 година и са осъществявали дейност през нея) – **подписано с КЕП от лице с право да представлява кандидата или упълномощено лице и прикачен в ИСУН 2020**;

**ж/** Оферта и/или извлечение от каталог на производител/ доставчик и/или проучване в интернет[[22]](#footnote-22) за всяка отделна инвестиция в активи – ДМА и ДНА с предложена цена от производителя/доставчика[[23]](#footnote-23) –  **подписан с КЕП от лице с право да представлява кандидата или упълномощено лице и прикачен в ИСУН 2020**.

**ВАЖНО:** Документите по буква ж/ трябва да съдържат информация за: наименование на оферента; технически и/или функционални характеристики на оборудването, съответстващи на посочените в Приложение Ж минимални технически и/или функционални характеристики, цена на оборудването и вид на валутата.

В случай че кандидатът представя оферта, от нея следва да е видно лицето, което я е издало от името на оферента, като напр. подпис, електронен подпис или разпечатка на електронно съобщение, с което е получена.

В случай че кандидатът представя проучвания в интернет, той следва да приложи разпечатка на съответната интернет страница на производителя/доставчика, подписана с КЕП от лице с право да представлява кандидата или упълномощено лице и прикачена в ИСУН 2020.

**з/** Техническа спецификация на предвидените за закупуване ДМА и ДНА (ако е приложимо) – попълнена по образец (Приложение Ж) - **подписана с КЕП от лице с право да представлява кандидата или упълномощено лице и прикачена в ИСУН 2020**. В случаите, когато кандидатът се представлява заедно от няколко физически лица, техническата спецификация се подписва от всяко от тях.

**ВАЖНО:** В случай че е приложимо и не е представена Техническата спецификация (Приложение Ж) или не е представена в изискуемия образец, документът не може да бъде допълнително изискван от кандидатите, тъй като допълнителното му представяне ще доведе до подобряване на качеството на проектното предложение и до нарушаване на принципите по чл. 29 от ЗУСЕСИФ. Непредставянето на документа няма да доведе до отхвърляне на проектното предложение, но ще доведе до редуциране на разходи в бюджета на проектното предложение (т. 5 от Формуляра за кандидатстване).

**и/** Сравнителен анализ на разработваната иновация - попълнен по образец (Приложение З към Условията за кандидатстване) - **подписан с КЕП от лице с право да представлява кандидата или упълномощено лице и прикачен в ИСУН 2020.** В случаите, когато кандидатът се представлява заедно от няколко физически лица, Сравнителния анализ се подписва от всяко от тях.

**ВАЖНО:** В случай че не е представен Сравнителен анализ на разработваната иновация (Приложение З) или не е представен в изискуемия образец или не са попълнени всички раздели, по начина по който е указано в Приложение З, документът не може да бъде допълнително изискван от кандидатите и проектното предложение ще бъде отхвърлено, тъй като допълнителното му представяне ще доведе до подобряване на качеството на проектното предложение и до нарушаване на принципите по чл. 29 от ЗУСЕСИФ.

**й/** Документи, доказващи наличието на професионален опит на екипа на кандидата в изпълнението на договори, сходни с дейностите, за които се кандидатства **- подписани с КЕП от лице с право да представлява кандидата или упълномощено лице и прикачени в ИСУН 2020.**

Документите са незадължителни, но са необходими за техническата и финансова оценка на проектните предложения - непредставянето на съответните документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Опит на екипа на кандидата в изпълнението на сходни дейности“.

Документите по буква й/ включват: трудова книжка, служебна книжка, трудов договор, граждански договор, референции от работодател или други приложими документи, издавани от съответния работодател/организация.

**ВАЖНО:** При представяне на референции/други приложими документи, кандидатите следва да представят трудова книжка/служебна книжка/граждански договор, от които е видно, че в посочения период лицето е имало отношения със съответния работодател/организация.

По отношение на служителите наети на трудов договор в предприятието-кандидат към датата на подаване на проектното предложение, кандидатът следва да представи съответните трудови договори, сключени с тези служители.

**к/** Документи, доказващи наличието на образователно-квалификационно ниво на екипа на кандидата в областта на разработваната иновация[[24]](#footnote-24) - **подписани с КЕП от лице с право да представлява кандидата или упълномощено лице и прикачени в ИСУН 2020.**

Документите са незадължителни, но са необходими за техническата и финансова оценка на проектните предложения - непредставянето на съответните документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Образователно-квалификационно ниво на екипа на кандидата“.

Документите по буква к/ включват:

- диплома за придобита образователно-квалификационна степен „бакалавър“;

- диплома за придобита образователно-квалификационна степен „магистър“;

- диплома за образователна и научна степен "доктор" (или по-висока степен).

**л/** Декларация за участие в проектно предложение – попълнена по образец (Приложение Ф) към Условията за кандидатстване **– подписана и датирана на хартиен носител от експертите, които предстои да бъдат наети на трудов договор в предприятието-кандидат в рамките на един месец след сключване на административния договор за безвъзмездна финансова помощ.**

След попълването, подписването и поставянето на дата на хартиения носител, **Декларацията следва да се сканира, подпише с КЕП от лице с право да представлява кандидата или упълномощено лице и да се прикачи в ИСУН 2020.**

**м/** Документи, доказващи наличието на придобити права по интелектуална собственост от кандидата, управителя и/или съдружниците (валиден патент за изобретение или валидно свидетелство за регистрация на полезен модел) **- подписани с КЕП от лице с право да представлява кандидата или упълномощено лице и прикачени в ИСУН 2020.**

Документите са незадължителни, но са необходими за техническата и финансова оценка на проектните предложения - непредставянето на съответните документ/и няма да доведе до отхвърляне на проектното предложение, но кандидатът може да получи по-малък брой точки или да не получи точки по критерий „Придобити права по интелектуална собственост от кандидата, управителя и/или съдружниците“.

**н/** Референция или договор, удостоверяващ участие на съответния член на екипа като ключов експерт в проект в областта на разработваната иновация, финансиран по Рамковите програми на ЕС - **подписани с КЕП от лице с право да представлява кандидата или упълномощено лице и прикачени в ИСУН 2020.**

Документът е незадължителен, но е необходим за техническата и финансова оценка на проектните предложения - непредставянето на съответния документ/и няма да доведе до отхвърляне на проектното предложение, но кандидатът няма да получи точки по критерий „Участие на членове на екипа на кандидата в Рамковите програми на ЕС“.

**ВАЖНО:** При представяне на референции, кандидатите следва да представят трудова книжка/служебна книжка/граждански договор, от които е видно, че в посочения период лицето е имало отношения със съответния работодател/организация.

**о/** Пълномощно за подаване на проектното предложение с КЕП и подписване с КЕП на документите, за които не е изрично отбелязано в т. 24 от Условията, че не могат да се подписват от упълномощени лица, тъй като с тях се декларират данни, за които се носи наказателна отговорност (ако е приложимо) - **подписано с КЕП от лице с право да представлява кандидата, а в случай че кандидатът се представлява заедно от няколко физически лица, пълномощното се подписва с КЕП от всички от тях**.

Документът не е задължителен за всички кандидати, а се изисква, в случай че кандидатите желаят да упълномощят лице, което не е официален представител на предприятието да подаде проектното предложение с КЕП и да подпише с КЕП документите, за които не е изрично отбелязано, че не могат да се подписват от упълномощени лица.

**п/** Счетоводна политика на кандидата, изготвена съгласно приложимите счетоводни стандарти (незадължителен документ) – **подписана с КЕП от лице с право да представлява кандидата или упълномощено лице и прикачена в ИСУН 2020**.

Документът е незадължителен и непредставянето му няма да доведе до отхвърляне на проектното предложение, но оценката на допустимостта на разходите за ДМА и ДНА ще бъде извършвана съгласно стойностния праг на същественост, определен съответно в чл. 50, т. 2 и чл. 51, ал. 1, т. 1, г), бб) от ЗКПО.

Кандидатите следва да се уверят, че всички документи са представени в изискуемата форма (всички декларации са попълнени по образец и са подписани с КЕП от съответния брой лица, който се изисква съгласно настоящите Условия за кандидатстване).

В случай че при проверката на документите по букви от а/ до ж/ и от й/ до о/ бъде установена липса на документи и/или друга нередовност, Оценителната комисия ще изпраща до кандидатите уведомление за установените нередовности. Кандидатите следва да представят липсващите документи/отстранят нередовностите в срок от една седмица от датата на получаване на уведомлението, като денят на получаването му не се брои. Уведомленията за установени нередовности ще се изпращат през ИСУН 2020 чрез електронния профил на кандидата, като кандидатът ще бъде известяван за посоченото електронно чрез електронния адрес, асоцииран към неговия профил. За дата на получаване на уведомленията се счита датата, отбелязана в ИСУН 2020, на която кандидатът е влязъл в профила си, за да провери съдържанието на изпратеното чрез ИСУН искане. В случай че посоченото действие не бъде отразено в ИСУН в рамките на 3 дни от изпращане на уведомлението, срокът за отстраняване на нередовностите започва да тече от деня, следващ изтичането на 3 дневния срок.

Неотстраняването на нередовностите в срок може да доведе до прекратяване на производството по отношение на кандидата, до получаване на по-малък брой точки от проектното предложение или до редуциране на разходи в бюджета на проекта.

Оценителната комисия може по всяко време да проверява декларираните от кандидатите данни, както и да изисква разяснения относно документите, представени съгласно т. 24 от Условията за кандидатстване.

Отстраняването на нередовностите в никакъв случай и при никакви обстоятелства не трябва да води до подобряване на качеството на проектните предложения.

Всяка информация, предоставена извън официално изисканата от Оценителната комисия, няма да бъде вземана под внимание. По изключение кандидатът може да предостави информация с уведомителен характер (напр. промяна в адреса за кореспонденция, правноорганизационната форма, лицето, представляващо дружеството и други подобни обстоятелства), която не води до подобряване на първоначалното проектно предложение и се предоставя писмено до Управляващия орган.

Техническият процес, свързан с представянето на допълнителна информация/документи, е описан в Ръководството за потребителя за модул “Е-кандидатстване” в ИСУН 2020.

**ВАЖНО: При деклариране на неверни данни от страна на кандидатите ще бъдат уведомявани органите на прокуратурата.**

## 25. Краен срок за подаване на проектните предложения:

Ще се прилага процедура на подбор на проекти **с един краен срок за кандидатстване**.

**Крайният срок за подаване на проектни предложения е 19:00 часа на 05.05.2016 г.**

**ВАЖНО:** В рамките на настоящата процедура кандидатите могат да подадат само едно проектно предложение[[25]](#footnote-25) при съобразяване на изискванията по т. 9 от настоящите Условия за кандидатстване. В рамките на настоящата процедура проектно предложение може да подаде само едно предприятие от няколко свързани предприятия, осъществяващи сходна дейност. Под свързани предприятия се разбират предприятията по чл. 4, ал. 4-8 от Закона за малките и средните предприятия. Под сходна дейност следва да се разбира дейност, попадаща в същия клас (четирицифрен код) съгласно Класификация на икономическите дейности - КИД-2008 (Приложение Р).

Кандидатите могат да задават допълнителни въпроси и да искат разяснения във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само по електронната поща, посочена по-долу, като ясно се посочва наименованието на процедурата за подбор на проекти:

Адрес на електронна поща: startups@mi.government.bg.

Отговорите на въпросите на кандидатите се публикуват на интернет страницата на Управляващия орган - www.opcompetitiveness.bg, на Единния информационен портал за обща информация за управлението на Европейските структурни и инвестиционни фондове – www.eufunds.bg, както и в ИСУН 2020 не по-късно от 2 седмици преди определения краен срок за подаване на проектни предложения по процедурата.

Публикуваните отговори на въпроси задължително се вземат под внимание от страна на Управляващия орган, Оценителната комисия по процедурата при оценката на проектните предложения и от кандидатите по процедурата.

Не могат да се дават разяснения, които съдържат становище относно качеството на конкретно проектно предложение. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Адрес за подаване на проектните предложения/концепциите за проектни предложения

Проектните предложения по настоящата процедура се подават по изцяло електронен път чрез ИСУН 2020 на следния интернет адрес: https://eumis2020.government.bg.

## 27. Допълнителна информация:

### 27.1. Процедура за уведомяване на неуспелите и одобрените кандидати и сключване на административни договори за безвъзмездна финансова помощ

Управляващият орган издава мотивирано решение, с което отказва предоставянето на безвъзмездна помощ по отношение на всеки от кандидатите, включени в списъка на предложените за отхвърляне проектни предложения и основанията за отхвърлянето им в срок до 10 дни от одобрение на доклада на оценителната комисия. В срок до 10 работни дни от получаване на решението кандидатът може да поиска писмено допълнителни разяснения относно основанията за класирането/отхвърлянето му.

При одобрен оценителен доклад, кандидатите, чиито проектни предложения са предложени за финансиране, се поканват да представят в 10-дневен срок доказателства, че отговарят на изискванията за бенефициент, като представят необходимите документи.

**А)** С поканата ще бъдат изискани следните документи:

**а/** Удостоверение от Националната агенция за приходите за липса на задължения на кандидата (издадено не по-рано от 6 месеца преди датата на представянето му) – оригинал или копие, заверено от кандидата;

**б/** Удостоверение за липса на задължения към община (издадено не по-рано от 6 месеца преди датата на представянето му) – оригинал или копие, заверено от кандидата;

**в/** Свидетелство за съдимост на всички лица, представляващи кандидата и вписани в Търговския регистър, или определени като такива в учредителния акт, когато обстоятелството не подлежи на вписване, издадено не по-рано от 6 месеца преди датата на представянето му - оригинал или копие, заверено от кандидата.

Когато за някое от горепосочените лица, свидетелството за съдимост подлежи на издаване от чуждестранен орган, същото се представя в легализиран превод - оригинал или копие, заверено от кандидата. Когато в съответната чужда държава свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**г/** Нотариално заверено пълномощно, в случаите, когато административният договор за безвъзмездна финансова помощ ще бъде подписан от лице, различно от законния/ите представител/и на кандидата, съгласно Удостоверението за актуално състояние или вписванията в Търговския регистър – оригинал или копие, заверено от кандидата.

**д/** Заявление за профил за достъп на ръководител на бенефициента до ИСУН 2020 (Приложение К1 към Условията за изпълнение) и/или Заявление за профил за достъп на упълномощени от бенефициента лица до ИСУН 2020 (Приложение К2 към Условията за изпълнение) – подписано от лице с право да представлява кандидата. В случаите, когато бенефициентът се представлява заедно от няколко физически лица, заявлението се попълва и подписва от всички от тях.

Посочените документи се представят от одобрените кандидати при сключване на административните договори за предоставяне на безвъзмездна финансова помощ, като преди представяне на договорите за подпис, ще се извършва проверка за съответствие на кандидатите с изискванията на чл. 9, ал. 1, ал. 2 и ал. 3 на ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове въз основа на представените документи.

Срокът за представяне на посочените документи е 10 дни считано от датата на получаване на поканата.

**Предмет на проверката преди сключване на административен договор ще бъде и обстоятелството дали кандидатът е регистриран по реда на Търговския закон или съответно Закона за кооперациите.**

**Б)** За документална проверка на декларираната категория предприятие при сключване на административните договори за предоставяне на безвъзмездна финансова помощ одобрените кандидати следва да представят в горепосочения срок, указан от Управляващия орган и:

**е/** Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение Д1) – не се изисква за независими предприятия по смисъла на чл. 4, ал. 2 и ал. 4 от ЗМСП.

**ж/** Следните документи, относими и отразяващи разпределението на капитала за периода, за който се декларират данни в Декларацията за обстоятелствата по чл. 3 и чл. 4 от Закона за малките и средните предприятия:

- *Книга за акционерите* - приложимо за акционерните дружества с поименни акции;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), събирателните дружества и командитните дружества;

- *Книга за акционерите и устав* - приложимо за командитните дружества с акции;

- *Устав* - приложимо за кооперациите;

- *Справка за разпределение капитала на дружеството* – приложимо за акционерните дружества.

Посочените документи се представят като копие, заверено от кандидата, в случай че не са оповестени в Търговския регистър. В случай че посочените документи са оповестени в Търговския регистър, същите ще се проверяват по служебен път съгласно чл. 23, ал. 6 от Закона за търговския регистър.

**з/** Отчет за приходите и разходите и Счетоводен баланс[[26]](#footnote-26) за последните две приключени финансови години[[27]](#footnote-27) (ако е приложимо) във формат идентичен на този, в който са подадени към НСИ – оригинал или копие, заверено от кандидата.

В случай че посочените документи са оповестени в Търговския регистър и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**и/** Отчет за заетите лица, средствата за работна заплата и други разходи за труд[[28]](#footnote-28) за последните две приключени финансови години (ако е приложимо) във формат идентичен на този, в който са подадени към НСИ – оригинал или копие, заверено от кандидата.

В случай че посочените документи са оповестени в Търговския регистър и са в идентичен формат на този, в който са подадени към НСИ, това обстоятелство ще се проверява по служебен път съгласно чл. 23, ал. 6 от Закона за търговския регистър.

**ВАЖНО: Преди сключване на административен договор, Управляващият орган ще извършва документална проверка на декларираната от одобрените кандидати категория на микро, малко, средно или голямо предприятие.**

**Преди сключване на административен договор, Управляващият орган ще извършва и документална проверка за включени проекти в списъка с одобрените за финансиране проектни предложения/списъка с резервни кандидати за свързани предприятия, осъществяващи сходна дейност. В случай че бъде установено наличие на посоченото обстоятелство, ще бъде издадено Решение за отказ за предоставяне на безвъзмездна финансова помощ на всяко проектно предложение от списъка с одобрени за финансиране проектни предложения, класирано след първото такова по точки, което също е включено списъка с одобрени за финансиране проектни предложения/списъка с резервни проектни предложения.**

След представяне на допълнителните разяснения и/или доказателства и проверката им Управляващият орган преценява дали да бъде сключен административен договор за безвъзмездна финансова помощ с кандидата или да бъде издадено мотивирано решение, с което се отказва предоставянето на безвъзмездна финансова помощ.

Административни договори за предоставяне на безвъзмездна финансова помощ се сключват с всички кандидати, които представят липсващите и/или несъответстващите на изискванията документи в рамките на допълнително указания срок, но не по-дълъг от регламентирания в ЗУСЕСИФ. С кандидатите, които не представят липсващите документи или представят документи, които не съответстват на изискванията, не се сключват договори и се издава мотивирано решение за отказ за предоставяне на безвъзмездна финансова помощ. На тяхно място ще бъдат поканени за договаряне съответният брой кандидати от резервния списък (в случай че такъв е съставен), по поредността на класирането им до изчерпване на общия наличен бюджет по процедурата.

Когато при извършване на проверката по същество на представените от кандидатите, документи при сключване на административен договор за безвъзмездна помощ, се установи несъответствие между декларирани данни на етап кандидатстване и информацията, посочена в представените документи, административен договор за безвъзмездна финансова помощ не се сключва, като за договаряне ще бъдат поканени съответния брой кандидати от резервния списък (в случай че такъв е съставен), по поредността на класирането им в съответната категория предприятие, до изчерпване на общия наличен бюджет по процедурата.

Ако кандидат по одобрен за финансиране проект откаже сключване на административен договор за безвъзмездна финансова помощ, се пристъпва към сключване на договор с кандидатите от резервния списък (в случай че такъв е съставен) по поредността на класирането им в съответната категория предприятие, до изчерпване на наличния бюджет по процедурата.

Ръководителят на Управляващия орган взема мотивирано решение за отказ за предоставяне на безвъзмездна финансова помощ в следните случаи:

- за всяко проектно предложение включено в списъка на предложените за отхвърляне проектни предложения и основанието за отхвърлянето им, включен в доклада за работата на оценителната комисия;

- при несъгласие на кандидата да сключи административен договор;

- за проектни предложения, при които се предвижда финансиране в нарушение на чл.4, ал.4 на ЗУСЕСИФ;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на ЕС прагове за минимална помощ.

Преди сключването на административния договор се извършва служебно кръстосана проверка на дейностите, предложени от потенциалните бенефициенти на помощта от ОПИК с оглед избягване на двойно финансиране на дейности.

За извършване на проверката се използва:

а) информацията от извършена справка за двойно финансиране в ИСУН 2020;

б) информацията, предоставена от кандидата в проектното предложение;

в) при съмнение за непълна или невярна информация, предоставена от кандидата, се изпраща писмено искане до органа, сключил договор за финансиране на проект със същия кандидат относно предоставяне на допълнителна информация за характера на финансираните дейности;

г) други способи, които по преценка на екипа по договаряне по процедурата са приложими за проверка за липса на двойно финансиране.

Ако в резултат на извършената проверка, се установи наличие на двойно финансиране на проект или на дейности от проекта, Ръководителят на Управляващия орган взема мотивирано решение за отказ за предоставяне на безвъзмездна финансова помощ.

В случай че към датата на сключване на административния договор са настъпили промени в декларираните обстоятелства на етап кандидатстване в Декларацията за обстоятелствата по чл. 3 и чл. 4 от Закона за малките и средните предприятия (Приложение Д), същата се попълва и представя отново.

В случай че на етап договаряне при проверката по същество на декларираните данни се установи надвишаване на прага за минимални помощи за едно и също предприятие, се издава решение за отказ за предоставяне на безвъзмездна финансова помощ.

При подписване на административен договор за безвъзмездна финансова помощ, бенефициентът подписва Декларацията по чл. 9, ал. 8, т. 1 на ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове (Приложение В), Декларацията за минимални помощи (Приложение Г), Декларация за ненарушаване на чужди права върху интелектуална собственост (Приложение Е)[[29]](#footnote-29), Декларация за нередности (Приложение М към Условията за изпълнение) и Декларацията за съгласие данните на кандидата да бъдат предоставени от НСИ на УО по служебен път (Приложение И към Условията за изпълнение) – представят се в оригинал, попълнени по образец и стават приложение към Административния договор за безвъзмездна финансова помощ.

Уведомяването на неуспелите и одобрените кандидати за сключване на административни договори за безвъзмездна финансова помощ се извършва само и единствено чрез ИСУН. Управляващият орган не носи отговорност ако поради грешни и/или непълни данни за кореспонденция, предоставени от самите кандидати, те не получават кореспонденцията с Управляващия орган.

Всеки кандидат може да подаде до Ръководителя на Управляващия орган сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ОПИК и/или от бенефициентите на безвъзмездна финансова помощ по ОПИК, които при изпълнение на договор, сключен по проект финансиран от Европейския фонд за регионално развитие, предоставят невярна и /или подвеждаща информация за вписване в регистъра и проверка.

## 28. Приложения към Условията за кандидатстване:

Указания за попълване на електронен Формуляр за кандидатстване – Приложение А;

Декларация, че кандидатът е запознат с условията за кандидатстване и условията за изпълнение – Приложение Б.

Декларация по чл. 9, ал. 8, т. 1 на ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове – Приложение В;

Декларация за минимални помощи – Приложение Г.

Декларация за обстоятелствата по чл. 3 и чл. 4 от Закона за малките и средните предприятия - Приложение Д.

Декларация за ненарушаване на чужди права върху интелектуална собственост - Приложение Е.

Техническа спецификация на предвидените за закупуване ДМА и ДНА - Приложение Ж.

Сравнителен анализ на разработваната иновация – Приложение З.

Критерии и методология за оценка на проектните предложения – Приложение Й;

Приложение I към Договора за за създаване на европейската общност – Приложение О;

Списък на селските райони и общините, попадащи в тях - Приложение П;

Класификатор на икономическите дейности /КИД - 2008/ – Приложение Р;

Списък с районите за планиране и областите, попадащи в тях – Приложение С;

Използвани съкращения и основни дефиниции – Приложение Т.

Ниво на технологична готовност (TRL) – Приложение У.

Декларация за участие в проектно предложение – Приложение Ф.

1. Моля, запознайте се с използваните съкращения и основни дефиниции по процедурата (Приложение Т). [↑](#footnote-ref-1)
2. Предприятия с по-малко от 3 приключени финансови години към крайната дата за подаване на проектни предложения. [↑](#footnote-ref-2)
3. При окончателно плащане Управляващият орган извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-3)
4. Кандидатите следва да са регистрирани в Търговския регистър след 01.01.2014 г. [↑](#footnote-ref-4)
5. За целите на настоящите Условия под „лице с право да представлява кандидата“ следва да се разбира официален представител на предприятието-кандидат, а не упълномощено лице. [↑](#footnote-ref-5)
6. Съгласно дефинициите, дадени в чл. 2 от Регламент на Комисията (ЕС) № 1407/2013 и Приложение Т към настоящите Условия за кандидатстване. [↑](#footnote-ref-6)
7. Националната дефиниция определя като „селски райони” общините, в които няма населено място с население над 30 000 души. [↑](#footnote-ref-7)
8. Проектите, реализирани в тематичната област, следва да са съобразени с критериите за недопустимост на кандидатите (т. 11.2 от Условията за кандидатстване) и по-специално демаркацията с ПРСР и ограниченията за предприятията от секторите на рибарството и аквакултурите, първичното производство на селскостопански продукти, преработката и търговията със селскостопански продукти. [↑](#footnote-ref-8)
9. Рутинните модернизации включват незначителни промени по стока или услуга, които са очаквани и планирани предварително. Развитието на модернизацията/подобрението се основава на рутинни, утвърдени дейности. Например, антивирусните софтуерни програми се закупуват с очакването за чести актуализации, които да се справят с новите вируси. Хотелските вериги строят нови хотели с очакването мебелировката, осветителните тела и баните да бъдат подновявани регулярно, въпреки че това може да бъде в рамките на 10 или 20-годишен цикъл. [↑](#footnote-ref-9)
10. В съответствие с чл. 125, пар. 5 от Регламент (ЕС, ЕВРАТОМ) № 966/2012 г. печалбата се определя като надвишаването на постъпленията спрямо допустимите разходи направени от бенефициента по съответния проект в момента на предявяване на искане за окончателно плащане на отпусната по проекта безвъзмездна помощ. Посочените постъпления се ограничават до прихода генериран от дейностите по проекта. [↑](#footnote-ref-10)
11. Кандидатът следва да представи на етап кандидатстване съответните трудови договори, сключени с тези служители. [↑](#footnote-ref-11)
12. Разходите за доставка, монтаж, инсталиране, изпитване и въвеждане в експлоатация на оборудване/машини/съоръжения следва да бъдат включени в общата стойност на съответните активи, посочени в бюджета на проекта (т. 5 от Формуляра за кандидатстване). В случай че са посочени в отделни редове в бюджета на проекта, същите ще бъдат премахнати от бюджета. Дефиницията за материални активи е посочена в Приложение Т към настоящите Условия. [↑](#footnote-ref-12)
13. Съгласно дефиницията в Приложение Т към настоящите Условия. [↑](#footnote-ref-13)
14. Посочените условия са дадени и в Приложение Т. [↑](#footnote-ref-14)
15. Проектите, реализирани в тематичната област, следва да са съобразени с критериите за недопустимост на кандидатите (т. 11.2 от Условията за кандидатстване) и по-специално демаркацията с ПРСР и ограниченията за предприятията от секторите на рибарството и аквакултурите, първичното производство на селскостопански продукти, преработката и търговията със селскостопански продукти. [↑](#footnote-ref-15)
16. Областите, които попадат в Северозападен район за планиране са посочени в Приложение С към настоящите Условия. [↑](#footnote-ref-16)
17. Пета рамкова програма, Шеста рамкова програма, Седма рамкова програма и Хоризонт 2020 (вкл. ECSEL Joint Undertaking). [↑](#footnote-ref-17)
18. Еко-иновациите се определят като всяка форма на иновация, в резултат на която е налице, или е насочена към значителен и видим напредък към целта за устойчиво развитие чрез намаляване на въздействието върху околната среда, повишаване на устойчивостта към натиска върху околната среда или постигане на по-ефективно и отговорно използване на природните ресурси [↑](#footnote-ref-18)
19. По смисъла на чл. 2, пар. 2 от Регламент (ЕС) № 1407/2013 на Комисията. [↑](#footnote-ref-19)
20. Ръководството може да бъде намерено на следния интернет адрес: https://eumis2020.government.bg/docs/guide.pdf [↑](#footnote-ref-20)
21. За целите на настоящите Условия под „лице с право да представлява кандидата“ следва да се разбира официален представител на предприятието. [↑](#footnote-ref-21)
22. В случай че документите са представени на чужд език, то те задължително следва да бъдат придружени от превод на български език.

    В случаите, в които в документите не е упоменато дали цената е с включено ДДС се счита:

    - при български доставчици - описаната стойност в офертата е с ДДС, т.е. при изчисление на цената е необходимо да се извади ДДС.

    - при чуждестранни доставчици - описаната стойност в офертата е без ДДС. [↑](#footnote-ref-22)
23. Непредставянето на документа няма да доведе до отхвърляне на проектното предложение, но ще доведе до редуциране на разходи в бюджета на проектното предложение (т. 5 от Формуляра за кандидатстване). [↑](#footnote-ref-23)
24. В случай че документите са представени на чужд език, то те задължително следва да бъдат придружени от превод на български език. [↑](#footnote-ref-24)
25. В случай че един и същи кандидат е подал повече от едно проектно предложение, Оценителната комисия разглежда само последното постъпило проектно предложение, а предходните се считат за оттеглени. [↑](#footnote-ref-25)
26. Съгласно чл. 32, ал. 3 от Закона за счетоводството „Годишните финансови отчети на едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв., могат да се състоят само от отчет за приходите и разходите”.В този случай се представя целият отчет за приходите и разходите към Годишния отчет за дейността на кандидата. [↑](#footnote-ref-26)
27. Когато кандидатът съставя консолидиран финансов отчет или участва в консолидация, следва да бъдат представени консолидирани Отчет за приходите и разходите и Счетоводен баланс за последната приключена финансова година. [↑](#footnote-ref-27)
28. Посоченият документ е част от Годишния отчет за дейността на кандидата. Съгласно чл. 92, ал. З, чл. 219, ал. 4, чл. 252, ал. 2, чл. 259, ал. З от ЗКПО и чл. 51 от ЗДДФЛ, юридическите и физическите лица заедно с годишната данъчна декларация подават и Годишен отчет за дейността (в сила от 01.01.2010 г.). Документът не се изисква за едноличните търговци, които не подлежат на задължителен независим финансов одит и на които размерът на нетните приходи от продажби за текущата година не надхвърля 100 000 лв. В този случай се представя Справка заети лица към Отчета за приходи и разходи към Годишния отчет за дейността. [↑](#footnote-ref-28)
29. Декларацията по чл. 9, ал. 8, т. 1 на ПМС № 107/10.05.2014 и чл. 25, ал. 2 от Закона за управление на средствата от европейските структурни и инвестиционни фондове (Приложение В), Декларацията за минимални помощи (Приложение Г) и Декларацията за ненарушаване на чужди права върху интелектуална собственост (Приложение Е) се попълват и подават отново независимо дали са настъпили промени в декларираните обстоятелства на етап кандидатстване. [↑](#footnote-ref-29)